Trump beyrah nukume vadaigathumun sihun!\nއެމެރިކާގެ ރައީސް ޑޮނަލްޑް ޓްރަންޕް ވޯލްޓާ ރީޑް މެޑިކަލް ސެންޓަރ ގެ ބޭރުގައި މޮޓޯކޭޑް ގައި އިންނަވައި އެއްވެފައިވާ ތިބި މީހުންނަށް އަތުން އިޝާރާތް ކުރައްވާ ހަނާއަޅުއްވަނީ\nއެމެރިކާގެ ރައީސް ޑޮނަލްޑް ޓްރަމްޕަށް އާދައިގެ ގޮތެއްގައި ކެއިން ބުއިމުގެ ހުއްދަ ދެއްވުމާއެކު އެނދުން ތެދުވެވަޑައިގަތުމުގެ ހުއްދަ ވެސް ޑޮކްޓަރުން ވަނީ ދެއްވާފަ އެވެ. ޓްރަމްޕަށް ފަރުވާ ދެއްވުމުގައި އުޅުއްވާ އިސް ފިޒީޝަން ޑރ. ބްރިއަން ގެރިބަލްޑީ އިއްޔެ މެންދުރު ވިދާޅުވި ގޮތުގައި ޓްރަންޕްގެ ހާލުކޮޅު ވަރަށް ރަނގަޅެވެ. އަދި ހާލަތު އެގޮތަށް ރަނގަޅަށް ދާނަމަ ރައީސަށް ފަރުވާ ދެއްވުން ވޯލްޓާ ރީޑް މެޑިކަލް ސެންޓަރުން ވައިޓް ހައުސް އަށް ބަދަލު ކުރާނެ އެވެ.\nރައީސް ޓްރަމްޕުގެ އެހެން ފިޒީޝަނެއް ކަމުގައިވާ ޑރ. ސީން ކޮންލޭ ވޯލްޓާ ރީޑް މެޑިކަލް ސެންޓާގެ ބޭރުގައި ނޫސްވެރިންނާއި ބައްދަލު ކުރައްވައި ވިދާޅުވި ގޮތުގައި ވެސް ޓްރަމްޕްގެ ހާލުުކޮޅު އަންނަނީ ރަނގަޅުވަމުނެވެ. އެހެން ބަލިތަކާއި އެއްގޮތަށް ކޮވިޑް ބަލީގައި ވެސް ދޭތެރެ ދޭތެރެއިން ގޯސްވުމާއި ރަނގަޅުވުން އޮންނަ ގޮތަށް އެ އިޝާރާތް ވުން ފިޔަވައި ބޮޑު ކަމެއް ރައީސަކަށް ނެތެވެ. އޭނާ ވިދާޅުވި ގޮތުގައި ރައީސް ޓްރަމްޕުގެ އޮކްސިޖަން ލެވެލް ދެފަހަރަކު ދަށްވި އެވެ. އަދި ފަހުން އޮކްސިޖަން ލެވެލް 98 ޕަސެންޓަށް އެރި އެވެ. ރައީސް ޓްރަމްޕުގެ އޮކްސިޖްން ލެވެލް 90 އަށްވުރެ ދަށްވިތޯ ނޫސްވެރިން ސުވާލު ކުރުމުން އެކަމާބެހޭ މައުލޫމާތެއް ކޮންލޭ ޖަވާބެއް ނުދެއްވަ އެވެ.\nރައީސް ޓްރަމްޕަށް ކޮވިޑް ޖެހުމާ ގުޅިގެން އެކަމުގައި އޮތް ހާސް ކަމާ އެއްވަރަށް އެކަމާއި ގުޅުން ހުރި ސިޔާސީ ކަންކަމުގެ ހާސްކަން ވެސް އެމެރިކާގައި ވަރަށް ބޮޑެވެ. އެގޮތުން ބަލާއިރު ސެނެޓްގެ މައިނޯރިޓީ ލީޑާ ޗަކް ޝޫމާ އިއްޔެ ހެނދުނު މެޖޯރިޓީ ލީޑާ މިކް މުކޯނެލް އަށް ގޮވާލެއްވީ ސުޕްރީމް ކޯޓަށް އައްޔަން ކުރުމަށް ހުށައަޅުއްވާފައިވާ ޖަޖް އެމީ ކޮނޭ ބެރެޓް އާއި ބެހޭގޮތުން ޖުޑިޝަރީ ކޮމެޓީގެ އަޑުއެހުންތައް ލަސް ކުރެއްވުމަށެވެ. އަދި ރައީސް ޓްރަމްޕުގެ ސިއްހީ ހާލުކޮޅާއި ބެހޭ މައުލާމާތު ފުރިހަމައަށް ދެފުށް ފެންނަ ގޮތަށް މައުލޫމާތު ހާމަކުރެއްވުމަށް ވެސް އޭނާ ގޮވާލައްވަ އެވެ.\nއިއްޔެ ނާއިބު ރައީސް މައިކް ޕެންސް އާއި ސެކަންޑް ލޭޑީ ކެރެން ވެސް ކޮވިޑް ޓެސްޓްގައި ވަނީ ނެގެޓިވް ވެފަ އެވެ. ހަމަ އެހެންމެ ޑިޕާޓްމެންޓް އޮފް ޖަސްޓިސްގެ ސްޕޯކްސް ޕާސަން ކެރީ ކިއުޕެކް ވިދާޅުވި ގޮތުގައި އެޓާނީ ޖެނެރަލް ބިލް ބާ އިއްޔެ ވަނީ ކޮވިޑަށް ނެގެޓިވް ވެފަ އެވެ. ބިލް ބާ ވަނީ މިދިޔަ ހުކުރު ދުވަހުން ފެށިގެން ކޮރޯނާ ވައިރަސްއަށް ދެ ޓެސްޓް އަދި ޕީސީއާރް ޓެސްޓަކަށް ނެގެޓިވް ވެފައެވެ. ބާ ވަނީ ރައީސް ޓްރަންޕް ސުޕްރީމް ކޯޓުގެ ޖަޖަކަށް އެމީ ކޮނޭގެ ނަން ހުށައެޅުއްވުމަށް ވައިޓް ހައުސްގެ ރޯސް ގާޑްން ގައި ބޭއްވި ރަސްމިއްޔާތުގައި ބައިވެރިވެ ވަޑައިގެންފަ އެވެ. އެ ރަސްމިއްޔާތުގައި ބައިވެރިވެ ވަޑައިގެންނެވި މަދުވެގެން ހަތް ބޭފުޅަކު މިހާރު ވަނީ ކޮވިޑް ޖެހިފަ އެވެ.\nރައީސް ޓްރަމްޕްގެ ސިއްހީ ހާލުކޮޅާބޭހޭ ގޮތުން ފުށު އަރާ ގޮތަށް ޑޮކްޓަރުންނާއި ވައިޓް ހައުސްގެ ޗީފް އޮފް ސްޓާފް ވާހަކަފުޅު ދައްކަވާފައިވާތީ އެކަމާއި ގުޅޭ ގޮތުން ނޫސްވެރިން ސުވާލު ކުރަމުން ދެއެ އެވެ. ނަމަވެސް ވައިޓް ހައުސްގެ ތަރުޖަމާން އެލިއްސާ ފަރާ އެކަން ދޮގު ކުރައްވަ އެވެ.\nއޭނާ ވިދާޅުވި ގޮތުގައި ހުކުރު ދުވަހު ޓްރަމްޕްގެ ހާލުކޮޅު ކުޑަކޮށް ކަންބޮޑުވާ ދަރަޖައަށް ދިޔަ އެވެ. ނަމަވެސް ހޮނިހިރު ދުވަހު ރައީސްގެ ހާލުކޮޅު ވަރަށް ރަނގަޅެވެ. އޭނާ ވިދާޅުވި ގޮތުގައި ޑރ. ކޮންލޭ ދެއްވީ ހެނދުނުގެ އަޕްޑޭޓެކެވެ. އޭގެ ފަހުން ޗީފް އޮފް ސްޓާފް ދެއްވީ އިތުރު މައުޅޫމާތު ކޮޅެކެވެ. އޮޅުން އަރަންޖެހޭ ކަމެއް ނޯންނާނެ އެވެ.\nއެލިއްސާ ވިދާޅުވި ގޮތުގައި ވައިޓް ހައުސްގެ ވެސްޓް ވިންގުން ކޮވިޑަށް ޕޮޒިޓިވްވާ މީހުންގެ އަދަދު ވައިޓް ހައުސް އިން ހާމަކުރާނެ އެވެ. ވެސްޓް ވިންގަކީ ރައީސް އާއި ނާއިބު ރައީސްގެ އޮފީހުގެ އިތުރަށް ވައިޓް ހައުސްގެ އިސް މަގާމު ތަކުގައި ތިއްބަވާ ބޭފުޅުން އުޅުއްވާ ބައެވެ\nޜޭގެ ދަންވަރު ޑރ. ބްރިއަން ގެރިބަލްޑީ ވިދާޅުވި ގޮތުގައި ރައީސް ޓްރަމްޕަށް ފަރުވާދެއްވުމުގައި ސްޓެރޮއިޑް އެއްކަމުގައިވާ ޑެޒަމަތަސޯން ދެވިފައިވެ އެވެ. މި ޑްރަގް ދެވުމަކީ ޓްރަންޕްގެ ހާލުކޮޅާއި މެދު ކަންބޮޑުވާންޖެހޭ ކަމެކެވެ. އެކަމަކު އެ ޑޮކްޓަރު އެހެން ވިދާޅުވިތާ ކުޑައިރުކޮޅެއް ފަހުން ޓްރަންޕް ވަނީ ޓްވީޓެއް ވެސް ކުރައްވާފަ އެވެ. އެ ޓްވީޓްގައި އެމަނިކުފާނު ވިދާޅުވީ "ސަޕްރައިޒް ވިޒިޓެ" އެއް ކުރައްވާނެ ކަމަށެވެ. އޭގެ ކުޑަ އިރުކޮޅެއް ފަހުން ވޯލްޓާ ރީޑް މެޑިކަލް ހޮސްޕިޓަލްގެ ބޭރުގައި ތިބި ޓްރަމްޕުގެ ސަޕޯޓަރުންނަށް ވަނީ ކުއްލި ސިހުމެއް ލިބިފަ އެވެ.\n"އަޅުގަނޑުމެންނަށް ދެންމެ ފެނުނީ ރައީސް ޑޮނަލްޑް ޓްރަންޕް މޮޓޯކޭޑް ގައި ސަޕޯޓަރުންނަށް އަތުން އިޝާރާތް ކުރައްވަމުން ވަޑައިގެންނެވި މަންޒަރު. މިއީ ވަރަށް ހިތްގައިމު މަންޒަރެއް. އަޅުގަނޑުމެންނަށް އެއްވެސް ކަމެއްވާން އުޅޭކަމުގެ މައުލޫމާތެއް ކުރިން ނުދޭ. އެންމެ ފުރަތަމަ [ފުލުހުން] ކުރި ކަމަކީ ވޯލްޓާ ރީޑް މެޑިކަލް ސެންޓާގެ ކުރިމަތީ މަގުގެ ބައެއް ބަންދު ކުރީ. ދެން ފެނުނީ ރައީސްގެ މޮޓޯކޭޑް މަގުގެ އެއްފަރާތަކުން ދާތަން. އެތަނުގައި ރައީސްގެ އެތައް ސަޕޯޓަރުނެއް ތިބި،" އެ ސަރަހައްދުގައި ހުރި ސީ.އެންއެން ގެ ރިޕޯޓާ ޖެރެމީ ޑައިމޮންޑް ބުންޏެވެ.\nވައިޓް ހައުސްއިން ނެރުނު ބަޔާނެއްގައި ބުނި ގޮތުގައި ޓްރަމްޕް އަނބުރާ ހޮސްޕިޓަލަށް ވަޑައިގެންފައި ވެއެވެ. އަދި އެންމެ ފަހުގެ ޕޫލް ރިޕޯޓުން ހާމަކޮށްފައިވާ ގޮތުގައި ވައިޓް ހައުސްގެ ޕްރެސް ޕޫލަށް މެޑިކަލް ސެންޓަރުގެ ބޭރުގައި ޓްރަމްޕް ހިންގެވި ހަރަކާތުގެ މައުލޫމާތު ލިބިފައެއް ނުވެ އެވެ. ރައީސްގެ އެއްވެސް ހަރަކާތެއް ބާއްވާ ނަމަ އެމަނިކުފާނާއެކު ވައިޓް ހައުސް ގެ ޕްރެސް ޕޫލް ނުދިއުމަކީ ވަރަށް ނާދިރު ކަމެކެވެ.\nއަޅުގަނޑުމެންނަށް ފެނުނީ ރައީސް ޑޮނަލްޑް ޓްރަންޕް މޮޓޯކޭޑް ގައި ސަޕޯޓަރުންނަށް އަތުން އިޝާރާތް ކުރައްވަމުން ވަޑައިގެންނެވި މަންޒަރު. މިއީ ވަރަށް ހިތްގައިމު މަންޒަރެއް. އަޅުގަނޑުމެންނަށް އެއްވެސް ކަމެއްވާން އުޅޭކަމުގެ މައުލޫމާތެއް ކުރިން ނުދޭ.\nޖެރެމީ ޑައިމޮންޑް | ސީއެންއެން\nޓްރަންޕް އާއި އެކީ ޕްރޮޓެކްޓިވް ޓްރެވަލް ޕޫލް ނުހިމަނައި މޮޓޯކޭޑް ގައި ވޯލްޓާ ރީޑް މެޑިކަލް ސެންޓަރުން ބޭރަށް ވަޑައިގަތުމާއި ގުޅިގެން ވައިޓް ހައުސް ކޮރެސްޕޮންޑެންޓްސް އެސޯސިއޭޝަންގެ ރައީސް ޒެކީ މިލާ ވަނީ ބަޔާނެއް ނެރުއްވައި ނުރުހުން ފާޅުކުރައްވާ ފައެވެ. އެމެރިކާގެ ރައީސް އެގޮތަށް ބޭރަށް ވަޑައިގަންނަވާނަމަ އެމަނިކުފާނާއެކު ޕްރޮޓެކްޓިވް ޓްރެވަލް ޕޫލް ދާންޖެހޭނެ އެވެ .\nޒެކީ މިލާ ނެރުއްވި ބަޔާންގެ ހުލާސާ\nކުޑަ އިރުކޮޅަކަށް ނަމަވެސް ރައީސް ހޮސްޕިޓަލުން ބޭރައް ވަޑައިގަތުމަކީ ކުއްލި ސިހުމެއް ލިބުނު، އެކަމަކު ގަބޫލު ކުރެވޭނެ ކަމެއް ނޫނެވެ. ސިއްހީ ބަލިމަޑުކަމެއް ކުރިމަތިވެފައިވާ ދަނޑި ވަޅެއްގައި ޕްރޮޓެކްޓިވް ޕޫލް އަކާއެކު ނޫން ގޮތެއްގައި ރައީސަށް އެއްވެސް ތަނަކަށް ވަޑައެއް ނުގެންނެވޭނެ އެވެ. އެމެރިކާގެ ރައްޔިތުން ބޭނުންވީ އެ މީހުން ގެ ރައީސް ވީ ކޮންތާކު ކަމާއި އެމަނިކުފާނު ކުރައްވަނީ ކޮންކަމެއް ކަން ބަލާށެވެ. މިހާރު އެކަން މާބޮޑަށް ބޭނުންވާނެ އެވެ. އެމެރިކާގެ ރައްޔިތުން ބޭނުންވާނީ ރައީސް ކުރައްވާ ކަންކަމާބެހޭ މައުލޫމާތު މިނިވަން ފަރާތަކުން އެމީހުންނާއި ހަމައަށް ފޯރުކޮށްދޭށެވެ.\nޓްރަންޕުގެ ކެންޕެއިން އެޑްވައިޒާ ޖޭސަން މިލާ ވަނީ އެމަނިކުފާނު މޮޓޯކޭޑް ގައި ހޮސްޕިޓަލުން ބޭރަށް ވަޑައިގަތުން ދިފާއު ކުރައްވައި ވާހަކަފުޅު ދައްކަވާފަ އެވެ. އޭނާ ވިދާޅުވި ގޮތުގައި އިއްޔެގައި ޓްރަންޕުގެ ހާލުކޮޅު ރަނގަޅެވެ. މިދިއަ ދެދުވަހު ވެސް އެމަނިކުފާނުގެ ހާލުކޮޅު ބޮޑު ތަނުން ރަނގަޅެވެ.\nއަނެއްކޮޅުނ ް ރައީސް ޓްރަމްޕަށް ކޮވިޑް ޖެހިފައި ވަނިކޮށް އެމަނިކުފާނާއެކު ކާރުކޮޅުގައި ސީކްރެޓް ސާވިސްގެ އޭޖެންޓުން ދާން މަޖޫބުރު ކުރުވުމަކީ އެމީހުންނަށް ސިއްހީ ގޮތުން ނުރައްކާތެރި ކަމަކަށްވާއިރު އެއީ ރައީސްގެ އިހުމާލެއްތޯ ސީއެންއެން ގެ އަނާ ކަބްރޭރާ ސުވާލު ކޮށްފައި ވެއެވެ.\nއެއަށް ދެއްވާ ޖަވާބެއްގެ ގޮތު މިލާ ވިދާޅުވަނީ ރައީސް ވަޑައިގަތީ ސަލާމަތީ ގޮތެއްގައި ކަމަށެވެ. އަދި އެމަނިކުފާނު ކަންތައް ކުރެއްވީ ކެމެރާ ތަކުގެ ކުރިމަތީގަ އެވެ. މީޑިއާއަށް އެ މަންޒަރު ފެންނާނެ އެވެ. އަދި ރައީސް ޓްރަމްޕްގެ ކުއްލި ހަރަކާތަކީ ސްޓަންޓެއް ނޫނެވެ. އަދި ސީކްރެޓް ސާވިސް އިން އެމީހުން ގެ އޭޖެންޓުންނާމެދު ވަރަށް ފަރުވާތެރިވާނެ އެވެ.


16,000 rf ah5vaguthu namaadhah gengosdheyne meehaku hoadhanee! | Mihaaru\nމިދިޔަ ރޯދަ މަހަކު ބަޔަކު ހުކުރު ނަމާދަށް ދަނީ: ފަސް ވަގުތު ނަމާދަށް ގެންގޮސް ދޭނެ މީހަކު ހޯދުމަށް މީހަކު ފޭސްބުކްގައި ވަނީ އިއުލާން ކޮށްފައި-- މިހާރު ފޮޓޯ\n16،000 ރުފިޔާ އަށް ފަސް ވަގުތު ނަމާދަށް ގެންގޮސްދޭނެ މީހަކު ހޯދަނީ!\n16 ޖުލައި 2017 - 16:02 57 comments\nފޭސްބުކުން ފެނުނު މި އިއުލާނުގައި އޮތީ، ފަސް ވަގުތު ނަމާދަށް ގެންގޮސް ދޭނެ މީހަކު ބޭނުންވާ ކަމަށެވެ. ޝަރުތަކީ ސައިކަލް ދުއްވަން އެނގުމެވެ. މުސާރައަކީ މަހަކު 16،000 ރުފިޔާ އެވެ.\nމި އާދަޔާ ހިލާފު އިއުލާނު ފެނުމާއެކު، އެ އިއުލާންގައި އޮތް ނަމްބަރަށް މިއަދު މެންދުރު ގުޅަން ފެށީމެވެ. އެކަމަކު އޭނާއާ ގުޅޭ ގޮތްވީ މެންދުރު އަނބުރާ ތިނެއް ޖެހި ފަހުންނެވެ. އެ ހުރިހާ އިރު ނަމްބަރު އޮތީ ބިޒީވެފަ އެވެ.\nފޯނު ނެގުމާއެކު ފޭސްބުކްގައި އޮތް އެ އިއުލާނުގެ ވާހަކަ އެހީމެވެ. އެކަމަކު އިތުރު ވާހަކައެއް ނުދެއްކެނީސް އޭނާ ޖަވާބު ދިނެވެ.\n"އުހޫން! ތިިޔައީ އަންހެން ކުއްޖެއްނު! އަންހެން ކުދިންނަކަށް މި ފުރުސަތެއް ނެތް،"\nދެން ޖެހުނީ ގުޅި ބޭނުން ކިޔައިދޭށެވެ. ނޫހުގައި ނަން ނުޖަހާ މަތިން އެ އިއުލާންގެ ތަފްސީލު އޭނާ ކިޔައިދިނެވެ.\nފޭސްބުކްގައި ދައުރުވަމުން މި ދަނީ ހަމަ ސައްހަ ޕޯސްޓެކެވެ. އުމުރުން 75 އަހަރު ވެފައިވާ އެ މީހާ އަށް މާ ދުރަކަށް ނުހިނގެ އެވެ. އަމިއްލަ ސައިކަލެއް ހުއްޓަސް، މާ އަވަހަށް ވަރުބަލިވާތީ އެޔެއް ނުދުއްވެ އެވެ. އެހެންވެ، އޭނާ ބޭނުންވީ ކޮންމެ އަގަކަށް ނަމަވެސް، އޭނާ ފަސް ވަގުތު ނަމާދަށް ގެންގޮސްދޭނެ މީހެއް ހޯދާށެވެ. ހަމަ އެކަނި ޝަރުތަކީ ވަގުތަށް ހާޒިރުވެ، އޭނާއާ އެކު ނަމާދަށް އެރުމެވެ.\nފައިސާގެ އެހާ ބޮޑު އަގެއް ކަނޑައެޅި ސަބަބާ ގުޅޭ ގޮތުން ސުވާލު ކުރުމުން އޭނާ ބުނީ "ﷲގެ އިރާދަފުޅުން ގިނައިން ފައިސާ ލިބޭ" ކަމަށާއި "އެއީ އޭނާ އަށް މާ ބޮޑު އަދަދެއް ނޫން" ކަމަށެވެ.\n"މާލޭގައި ޕާކު ކުރަން ވެސް އެހާ އުނދަގޫ. ނަމާދު ވަގުތު މިސްކިތް ކައިރިން ޕާކު ކޮށްލާނެ ތަންކޮޅެއް ނުލިބޭނެ. އެހެންވީމަ، މީހަކާ އެ މަސައްކަތް ހަވާލު ކުރިއްޔާ މާ ފަސޭހައެއްނު،" އާމްދަނީ ހޯދުމަށް ގިނަ ވިޔަފާރިތައް ކުރި ނަމަވެސް، އޭގެ ތަފްސީލު ހާމަނުކޮށް އެ މީހާ ބުންޏެވެ.\nއޭނާ ބުނީ މީގެ ދެ ދުވަސް ކުރިން ވެސް، ރަހުމަތްތެރިއަކު މެދުވެރިކޮށް އޭނާ ނަމާދަށް ގެންގޮސް ދޭނެ މީހަކު ހޯދި ކަމަށާއި އެކަމަކު އެ މީހާއަަށް އެކަން ނުކުރެވުނު ކަމަށެވެ. "މަގުމަތީގައި އުޅޭ ޒުވާނަކު" އިސްލާހު ވުމަށް ދިން އެ ފުރުސަތު ބޭނުން ނުކުރުމުން އޭނާ މިހާރު އެންމެ ބޮޑު އިސްކަމެއް ދެނީ އުމުރުން ދުވަސްވީ މީހަކަށް އެ ވަޒީފާ ދޭށެވެ.\n"އަހަރެންގެ އުމުރުގެ މީހެއްވީމައި، ކުޑަކޮށް ވާހަކަ ދައްކާލައި ހިޔާލު ބަދަލު ކޮށްލެވޭނެ. އެހެންވީމައި ބޮޑަށް އިސްކަން ދެނީ ދުވަސްވީ މީހަކަށް. އެކަމަކު އަދި މުޅިއަކުން ނޭނގެ،" އޭނާ ބުންޏެވެ.\nމި ވަޒީފާއަށް ހޮވޭ މީހަކު، އޭނާ ރާއްޖޭން ބޭރަށް ކުރާ ދަތުރުތަކުގައި ވެސް "ބޮޑީގާޑެއް"ގެ ގޮތުން ގެންދަން ބޭނުންވާ ކަމަށް އޭނާ ބުންޏެވެ. މީގެ ދެ ދުވަސް ފަހުން، އޭނާ ސްރީ ލަންކާ މަގުން މައްކާއަށް ދާން ވަނީ ނިންމާފަ އެވެ.\nފޭސްބުކްގައި އާއްމުކޮށް ކުރި މި އިއުލާނާ ގުޅިގެން، ކެނޑިނޭޅި ފޯނުކޯލުތައް ލިބެމުން އަންނަ ކަމަށް އޭނާ ބުންޏެވެ. މިހާތަނަށް 50އެއްހާ މީހުން ގުޅާފައިވާއިރު، އެ ވަޒީފާއަށް މީހަކު ހޮވާނީ ވަކިވަކިން ކޮންމެ މީހަކާ ވެސް އިންޓަވިއު ކުރުމަށް ފަހުގައި ކަމަށް އޭނާ ބުންޏެވެ.\nމި ޕޯސްޓުގެ ސައްހަކަން އިތުރަށް ބެލުމަށް އިތުރު މީހެއް ލައްވާ ވެސް އެ ނަމްބަރަށް ގުޅީމެވެ. ވީހަމަ ތެދަކަށެވެ. ފުރުސަތު އޮތް ކަމާއި އަސުރުގެ ފަހުން އިންޓަވިއުއަށް ދިޔުމަށް އެދި، ގޭގެ އެޑްރެސް ވެސް އޭނާ ދިނެވެ.\nއިތުރު ލިޔުންތައް ދީން ސޯޝަލް މީޑިއާ\nނަމާދަށް ގެންދަން ހަވާލުވީ ސަރުކާރު ވަޒީފާ ދޫކޮށްލާފައި


SunOnline: FAM ge technical director akah Barcelona gai masakaiy kuri Judan hamajassaifi\nއެފްއޭއެމްގެ ޓެކްނިކަލް ޑިރެކްޓަރަކަށް ބާސެލޯނާގައި މަސައްކަތް ކުރި ޖުޑާން ހަމަޖައްސައިފި\nޢަބްދުﷲ އައިމަން 25 Nov 2019, 10:50\nއެފްއޭއެމްގެ ޓެކްނިކަލް ޑިރެކްޓަރުގެ މަގާމަށް ހަމަޖެއްސި ޖުޑާން އަލީއާއި އިންގްލޭންޑްގެ ކުރީގެ ކޯޗު ރޯއީ ހޮޖްސަން --- ފޮޓޯ// ޑެއިލީ މެއިލް\nއެފްއޭއެމްގެ ޓެކްނިކަލް ޑިރެކްޓަރުގެ މަގާމުގައި އެންމެ ފަހުން ހުރި އިހުސާން އަބްދުލް ޢަނީ (ސާންތި) މިދިޔަ ސެޕްޓެމްބަރު މަހު އެ މަގާމުން އިސްތިއުފާ ދިނުމުން ހުސްވެފައިވާ މަގާމަށް ސްޕެއިންގެ ބާސެލޯނާގައި ގިނަ އަހަރުތަކެއް ވަންދެން މަސައްކަތް ކުރި ޖުޑާން އަލީ ހަމަޖައްސައިފި އެވެ.\nމިދިޔަ ސެޕްޓެމްބަރު މަހު 19 ވަނަ ދުވަހު އެފްއޭއެމްގެ ޓެކްނިކަލް ޑިރެކްޓަރުގެ މަގާމު ހުރި އިހުސާން އަބްދުލް ގަނީ (ސާންތީ) އިސްތިއުފާދިނުމުން އެ މަގާމު ހުސްވެފައި ހުންނަތާ މިހާރު ދެ މަސް ވީ އިރު އެފްއޭއެމުން ވަނީ އެ މަގާމަށް ތަޖުރިބާކާރު ހިންގުންތެރިއެއް ހަމަޖައްސައިފަ އެވެ. ދުނިޔޭގެ އެންމެ ބޮޑު ފުޓުބޯޅަ އެކެޑެމީގެ ގޮތުގައި މަޝްހޫރުވެފައި އޮންނަ ބާސެލޯނާގެ ލަ މާސިއާ އެކެޑެމީގައި 10 އަހަރު މަސައްކަތް ކުރި ޖުޑާން އެ މަގާމަށް އާބަސް ކިޔާފައިވާ ކަމަށް އެފްއޭއެމުން ބުނެފައިވާ އިރު ރަސްމީކޮށް އޭނާއަށް މަގާމު ދޭނީ އަންނަ އަހަރު ކުރީ ކޮޅު އެވެ.\nއޭޝިއާގެ ދަރިކޮޅަކަށް ނިސްބަތްވާ ޖުޑާން އަކީ ޕްރޮފެޝަނަލްކޮށް ބޮޑެތި ޓީމުތަކަކަށް ކުޅުނު ކުޅުންތެރިއަކަށް ނުވި ނަމަވެސް އޭނާ އަކީ ޔޫއެފާގެ އޭ ލައިސަންސް ކޯޗެކެވެ. ބާސެލޯނާ އިން ޔޯހަން ކްރައިފްގެ ފިލޯސަފީގައި ލަ މާސިއާ އެކެޑަމީ ހިންގިއިރު، ޖުޑާން އެންމެ އިސް މަސައްކަތްތަކެއް ކުރީ ޑިވެލޮޕްމެންޓްގަ އެވެ.\nމީގެ އިތުރުން އޭނާ ވަނީ އެއަަށްފަހުން ވެސް އެތައް ގައުމެއްގެ ފުޓުބޯޅައިގެ އެންމެ މަތީ މަގާމުތައް އަދާ ކޮށްފަ އެވެ. އެގޮތުން އޭނާ ވަނީ 2013 ވަނަ އަހަރު ޗައިނީސް ޓައިޕޭގެ އެފްއޭގެ އެލީޓް ޑިވެލޮޕްމަންޓް ހެޑް އެއްގެ ގޮތުގައި މަސައްކަތްކޮށްފަ އެވެ. އަދި އޭނާ ވަނީ މީގެ ކުރިން އިނގިރޭސި ޕްރިމިއާ ލީގުގެ ބްލެކްބާން ރޯވާސްގެ ކޯޗިން ޑިވެލޮޕްމަންޓް ޕްރޮގްރާމްތަކެއްގައިވެސް މަސައްކަތް ކޮށްފައެވެ.\nއެފްއޭއެމްގެ ޓެކްނިކަލް ޑިރެކްޓަރުގެ މަގާމަށް ޖުޑާން ހަމަޖެއްސުމަށް ނިންމިއިރު، މީގެ ކުރިން 2011 ވަނަ އަހަރު އޭނާ ރާއްޖޭގެ ގައުމީ ޓީމުގެ ކޯޗުގެ މަގާމާއި ހަވާލުވަން ޕްރޮޕޯސަލް ހުށަހެޅި އެވެ. ނަމަވެސް އޭރު މަގާމުގައި ހުރި ޑިއޭގޯ ކުްސިއާނީ ވަކިކުރުމަށްފަހު އެފްއޭއެމުން ދެން ކޯޗަކަށް ގެނައީ ހަންގޭރީގެ އިސްތަވާން އުރުބާނީ އެވެ.\nއެފްއޭއެމުން ބޭނުން ކުރަމުން އަންނަ "ޓުވާޑްސް ފިއުޗާރ" ގެ ބެނޭގަ ދަށުން ޖުޑާން އަކީ އެ މަގާމަށް ނުހަނު ގާބިލް ކޯޗަކަށް ވާނެ ކަމަށް ވަނީ ބެލެވިފަ އެވެ. ގިނަ ތަޖުރިބާތަކެއް ހުރި ޖުޑާން އެފްއޭއެމްގެ މަގާމާއި ހަވާލުވަމަށް ފަހު ފުޓުބޯޅަ އެހެން ހަރުފަތަކަށް ގެންދިއުމަށްޓަކައި އެފްއޭއެމުން ކުރަމުންދާ މަސައްކަތަށް ބޮޅެއް އިތުރު ކުރެވޭނެ އެވެ.\nއެފްއޭއެމްގެ ޓެކްނިކަލް ޑިރެކްޓަރުގެ މަގާމަށް ބިދޭސީއަކު ހަމަޖައްސާއިރު، އެންމެ ފަހުން އެ މަގާމުގައި ހުރި ބިދޭސީ ޓެކްނިކަލް ޑިރެކްޓަރަކީ ތުރުކީގެ ކޭންޓް ވަންލީ އެވެ. މިދިޔަ އަހަރު ވަންލީ މަގާމުން ވަކިވުމުން ދެން އެ ޒިންމާ އުފުލާފައިވަނީ ސާންތީ އެވެ.


ޓީޗިން ލައިސަންސް ނަގަންޖެހޭގޮތަށް ހަމަޖެހިގެން ދަނީ – Mikal News\nތައުލީމުގެ ބިލް ސަރުކާރުގެ ފަރާތުން މަޖުލީހަށް ހުށަހެޅުއްވީ ފުވައްމުލަކު ދެކުނު ދާއިރާގެ މެމްބަރު މުހައްމަދު މުމްތާޒު\nރާއްޖޭގެ ސްކޫލްތަކުގައި ކިޔަވައިދޭ ޓީޗަރުން ޓީޗަރުން ލައިސަންސް ނަގަން ޖެހޭ ގޮތަށް ތަޢުލީމުގެ ގާނޫނެއް އެކުލަވާލުމަށް ބިލް ދިރާސާކުރި ކޮމެޓީން ބިލު ފާސްކޮށްފިއެވެ. މިބިލު ފާސްކޮށް އަމަލުކުރަން ފެށުމާއެކު އަލަށް މުދައްރިސުކަމުގެ ވަޒީފާއަށް އާދެވޭނީ ޓީޗިން ލައިސަންސް ނަގައިގެންނެވެ.\nރައްޔިތުންގެ މަޖިލީހުގެ ޤައުމީ ތަރައްޤީ އާއި ތަރިކައިގެ ކޮމިޓީން ފާސްކޮށް މަޖުލީހުގެ ތަޅުމަށް ހުށަހެޅުމަށް ތައްޔާރުވެފައިވާ ތަޢުލީމުގެ ބިލުގައިވާ ގޮތުން ޚިދުމަތުގައި ތިބި މުދައްރިސުން ޤާނޫނަށް ޢަމަލުކުރަން ފަށާތާ ދެ އަހަރު ދުވަހުގެ ތެރޭގައި ޓީޗާސް ރަޖިސްޓްރޭޝަން ބޯޑުގައި ރަޖިސްޓްރީކޮށް ލައިސަންސް ހޯދަން ޖެހެއެވެ.\nމި ޤާނޫނަށް ޢަމަލުކުރަން ފަށާތާ އެއްމަސް ދުވަހުގެ ތެރޭގައި، ޓީޗަރުން ރަޖިސްޓްރީކުރުމާއި ގުޅޭ އެންމެހައި ކަންތައްތައް ކުރުމަށް5މެންބަރުންގެ މައްޗަށް އެކުލެވޭ ޓީޗާސް ރަޖިސްޓްރޭޝަން ބޯޑެއް އުފައްދަން ޖެހެއެވެ.\nޓީޗާސް ރަޖިސްޓްރޭޝަން ބޯޑުގައި ރަޖިސްސްޓްރީ ނުވެ ރާއްޖޭގެ އެއްވެސް ސްކޫލެއްގައި އަދި އެނޫންވެސް ރާއްޖޭގައި ހިންގާ އެއްވެސް ކިޔަވައިދޭ ތަނެއްގައި ކިޔަވައިދިނުމުގެ މަސައްކަތް ކޮށްގެން ނުވާނެކަމަށް މި ބިލުގައި ކަނޑައަޅާފައެވެ. އަދި އެގޮތުން ރަޖިސްޓްރީވެފައިވާ ފަރާތްތަކަށް ނޫނީ އެއްވެސް ސްކޫލަކުން ވަޒީފާ ދީގެން ނުވާނެ ކަމަށްވެސް ތަޢުލީމުގެ މިބިލުގައި ބުނެފައެވެ.\nޓީޗާސް ރަޖިސްޓްރޭޝަން ބޯޑުގައި ރަޖިސްޓްރީނުވެ ތައުލީމުދޭ ތަންތަން ކިޔަވައިދޭނަމަ އެކަމެއް ބަލައި ފާސްކުރުމުގެ ބާރު އެޑިއުކޭޝަން މިނިސްޓްރީއަށް ނުވަތަ އެފަރާތުން ކަނޑައޅާ ފަރާތަކަށް ލިބިގެން ވެއެވެ. އަދި އެފަދަ ތަނެއް ހިންގަނީ ޤާނޫނާ ހިލާފަށް ކަމަށްވާނަމަ ރަޖިސްޓްރީ ކުރުމަށް އެންގުމާއި، ވަގުތުން އެތަނެއް ބަންދުކުރުމަށް އެންގުމުގެ ބާރު ވެސް މިނިސްޓްީއަށް ދީފައެވެ.\nއަލަށް ފާސްކުރަން ތަައްޔާރުވެފައިވާ ތައުލީމުގެ (ބިލުގައި) ގާނޫނުގައި ވާގޮތުން ރާއްޖެގެ ހުރިހާ ސްކޫލެއްގައި ވެސް ރައްޔިތެއް ކަމުގައިވާ ކޮންމެ ކުއްޖަކަށް އިސްލާމީ އަޤީދާ އާއި އިސްލާމީ ތަރުބިއްޔަތުގެ އިތުރުން ދިވެހި ބަސް ކިޔަވައިދޭން ވާނެ ކަމަށް ހިމަނާފައި ވެއެވެ. ސަރުކާރުގެ ފަރާތުން މިބިލު މަޖުލީހަށް ހުށަހެޅުއްވީ ފުވައްމުލަކު ދެކުނު ދާއިރާގެ މެމްބަރު މުހައްމަދު މުމްތާޒު އެވެ.\nމިއީ ދިވެހިރާއްޖޭގައި މުޅިން އަލަށް ފާސްކުރެވޭ ތައުލީމު ދިނުމުގެ ގާނޫނެކެވެ. މިގާނޫނު އެންމެ ފުރަތމަ ޑްރާފްޓްވެގެން އައީ ކުރީގެ އެމްޑީޕީ ސަރުކާރުގައި 2009 ހިސާބުގައި ޑރ. މުސްތަފާ ލުތުފީގެ އެޑިއުކޭޝަން މިނިސްޓަރު ކަމުގެ ދުވަސްވަރުގައެވެ. ނަމަވެސް އެއިގެ ދަހުން ޕީޕީއެމް ސަރުކާރުގައި ވެސް މަޖުލީހަށް ބިލުގެ އައު ޑްރާފްޓެއް ލިޔެވެ. ނަމަވެސް އެފަހަރުވެސް ގާނޫނަކަށްވެ ވުޖޫދުނުވެ ދިޔައީއެވެ.\nގުޅުންހުރި މައުލޫތައް:ތައުލީމު, ސްކޫލް


Gulheefalhu Plan Badhalvedhaane Kamuge Ishaaraatheh Sarukaarun Dheefi - Vaguthu\nގުޅީފަޅު ޕްލޭން ބަދަލުވެދާނެ ކަމުގެ އިޝާރާތެއް ސަރުކާރުން ދީފި\nމޭޔަރު މުއިއްޒަު، ރައީސް ސޯލިހުއާ އެކު ބޭއްވި ބައްދަލުވުމުގެ ތެރެއިން\nސަރުކާރުން ގުޅީފަޅުގައި ތަރައްގީކުރަން ރާވާފައިވާ ވިޔަފާރި ބަނދަރުގެ ޕްލޭން ބަދަލުވެދާނެ ކަމުގެ އިޝާރާތެއް ރައީސް އިބްރާހިމް މުހައްމަދު ސޯލިހް ދެއްވައިފިކަމަށް މާލެ ސިޓީގެ މޭޔަރު ޑރ.މުހައްމަދު މުއިއްޒުު ވިދާޅުވެއްޖެއެވެ.\nގުޅީފަޅަކީ ރައީސް މުހައްމަދު ނަޝީދުގެ ވެރިކަމުގައާއި ރައީސް އަބްދުﷲ ޔާމީންގެ ވެރިކަމުގައިވެސް ގެދޮރުވެރިކުރުމުގެ މަޝްރޫއު ހިންގަން ނިންމާފައި އޮތް ބިމެކެވެ. އެހެންނަމަވެސް މި ސަރުކާރުވެރިކަމަށް އައުމާއި އެކު ވަނީ ގުޅީފަޅުގެ ބޮޑު ބަޔެއްގައި ވިޔަފާރީ ބަދަރެއް ގާއިމް ކުރުމަށް ނިންމާފައެވެ. މި ޕްލޭންއާއި މާލޭގެ އެތައް ރައްޔިތެއް ހިއްނުތަނަވަަސްވެފައި ވަނިކޮށް މާލެ ސިޓީ މޭޔަރުކަމަށް މުއިއްޒު ނިކުންނެވީ ގުޅީފަޅު ބޯހިޔާވަހިކަމަށް ޚާއްޞަ ތަނަކަށް ހެދުމަށް މަސައްކަތްކޮށްދެއްވާނެ ކަމުގެ ވައުދާއި އެކުއެވެ.\nމޭޔަރު ކަމުގެ ހުވާ ކުރުމަށް ބޭއްވި އެންމެ ފުރަތަމަ ޖަލްސާގައި ވާހަކަދައްކަވަމުން މުއިއްޒު ވަނީ އޭނާއަށް މާލެ ރައްޔިތުން މޭޔަރުކަން ދިނީ އެ ވައުދު ފުރިހަމަ ކުރުމަށް ކަމުގައި ވިދާޅުވެފައެވެ. އިއްޔެ މުއިއްޒު ވަނީ ރައީސްއާއި ބައްދަލު ކުރައްވާފައެވެ. އެ ބައްދަލުވުމުގައި މުއިއްޒު ވަނީ މާލޭގެ ޕްލޭނާއި ރައްޔިތުންނަށް ފޯރުކޮށްދޭ ޚިދުމަތްތަކާއި ގުޅޭގޮތުން މަޝްވަރާކުރައްވާފައެވެ. އަދި ގުޅީފަޅުގައި ގާއިމް ކުރުމަށް ސަރުކާރުން ރާވާފައިވާ ވިޔަފާރީ ބަދަރު ތިލަފުއްޓަށް ބަދަލުކޮށް، ބޯހިޔާވަހިކަމަށް ޚާއްޞަ ތަނަކަށް ގުޅީފަޅު ހެދުމަށް އެދިވަޑައިގެންފައެވެ.\nއެ މަޝްވަރާތަކުގައި ދެކެވުނު ވާހަކަތައް ހިއްސާ ކުރުމަށް ރޭ ބޭއްވި ނޫސްވެރިންގެ ބައްދަލުވުމުގައި ވާހަކަދައްކަވަމުން މުއިއްޒު ވިދާޅުވީ ރައީސް ޞާލިޙުގެ ވިސްނުންފުޅުހުރީ ގުދަންކުރަން ގުޅިފަޅުން ޚާއްޞަކޮށްފައިވާ ސަރަހައްދު ހުސްކޮށް ގުދަންކުރުން މާލޭގެ ކޮންމެވެސް ސަރަހައްދަކަށް ބަދަލުކޮށް އެ ތަނުގައި 30،000 މީހުންގެ އާބާދީއަށް އުޅެވޭނެ ގޮތަކަށް ގުޅިފަޅު ތަރައްޤީކުރުން ކަމަށެވެ.\n"ރައީސް ވިދާޅުވި ގުޅީފަޅުގެ ޕްލޭން ބަދަލުކުރުމަށް މާލެ ސިޓީ ކައުންސިލްގެ ދައުރު ވަރަށް ފުޅާ ކަމަށާއި އެ ޕްލޭން ބަދަލުކުރުމަށް ކަމާއި ބެހޭ އިދާރާތަކާއި އެކު އަޅުގަނޑަށް އެއްބާރުލުން ދޭނެ ކަމަށް." މުއިއްޒު ވިދާޅުވިއެވެ.\nމުއިއްޒު ވިދާޅުވީ ރައީސްއާ ބައްދަލުކުރައްވާ ކުރެވުނު މަޝްވަރާތަކުން އުއްމީދު އައުވެއްޖެ ކަމަށެވެ. އަދި ބޯހިޔާވަހިކަމުގެ މަންޒިލަކަށް ގުޅީފަޅު ހެދުމަށްޓަކައި މޭލެ ސިޓީކައުންސިލުންވެސް ސަރުކާރަށް އެއްބާރުލުންދީގެން މަސައްކަތްކުރުމަށް ތައްޔާރަށް ތިބިކަމަށެވެ.\nގުޅީފަޅު ތަރައްގީ ކުރަން ސަރުކާރުގެ ވިސްނުން ހުރީ ޕްރައިމެރިލީ ޕޯޓް ސިޓީއެއްގެ ގޮތުގައި ކަމަށާއި، އެ ސިޓީއިން 700 ފޫޓުގެ ބިންކޮޅުތަކެއް 1،200 އާއިލާއަށް ދޫކުރަން ނިންމާފައިވާ ކަމަށް ހައުސިންގް މިނިސްޓަރު މުހައްމަދު އަސްލަމް މީގެ ކުރިން ވިދާޅުވެފައިވެއެވެ. އަދި ގުލީފަޅުން ގޯތި ދޫކުރާނީ މާލޭގެ ރަށްވެރިންނަށް ހާއްސަކޮށްގެން ކަން ފާހަގަކުރައްވާފައިވެއެވެ.\nމެއި 28, 2021 10:22\nނަޝީދު ވެރިކަމުގަ ގުޅީފަޅުން ގޯތިދިން މީހުން އަތުން އެތަންތަން އަތުލާ މަގުމަތިކުރީ ޔާމީނު، ހަބަރު ފަށަމުން އެއީ ޔާމީނުގެވެސް ޕްލޭނޭ ބުނީމަ ކާކު ޤަބޫލުކުރާނި\nމެއި 28, 2021 11:44\nސަރު ކާރށް މިގޮވަލަނީ ރައްޔިތުންނަށް ތިހާ ހަރާން ކޯރުނުވެ ތިތަނުގެ ކުލި ކުޑަ ކޮއްދެއްވުމަށް ވަރަށްބޮޑް އަގެއް ތީ-/8500ރ އަ ކީ ތިތަނުގެ ފެންވަރށް ސްޕެސް އަށް ބަލާފަ ނި ކަމެތި ރައްޔިތު މިހައަށް މަހަކު ހަކު މި ލިބޭ އާމްދަނީ އަ ކީ5ނުވަތަ7ކަ ހާސް ރުފިޔާ އަނެއް ކާވެސް ސަލަންޖަހަން ތިޖައްސަނީ ތިހެންނަހަދާ ސޮލިހު ވެރި ކަމށް އައީ ރައްޔިތުންނަށް އޯގާތެރި ވެރި ކަމެއް ކޮށްދޭން ވައުދު ވެގެން މުއިޒް ތި ކަމުގާ ސަރު ކާރާ މަސްވަރާ ކޮސްގެން ކުލި ކުޑަވޭތޯ ބަލާދީ އަހަރެމެންމިތިބީ އަނގަޔާ އަތާ ދިމަނުވާ ހާލަތުހަ\nމެއި 28, 2021 11:54\nސަރުކާރުގެ ދޯހަޅި ކަމާއެވެ،\nމެއި 28, 2021 12:08\nމާލޭ ރައްޔިތުންގެ ހައްގުތައް ހޯއްދަވައި ދެއްވުމަށް ޑރ. މުޢިއްޒު ކުރައްވާ މަސައް ކަތްތަ ކުން ރައްޔިތުންގެ އުއްމީދު\nމެއި 28, 2021 12:27\nއިބޫ ޔާމީން މިނިވަންކުރޭ އެއީ ކުށެއްނެތް މީހެއް ޔާމީނަށް ހުކުމް ކުރިދުވަހުން ފެށިގެން އިބޫތިޔަދަނީ ދުވަހެ ދުވަހެ ޕްރެޝަރ ބޮޑުވަމުން އޮބިނޯވެގެން ދެންވާނީ މޮޔަ ބޯގޮވާނީ ޔާމީން މިނިވަން ކޮށްގެން ނޫނީ ކަލެޔަށް ހަމަ ނޭވާ ނުލެވޭނެ ޔާމީނަށް ނުހައްޤު ހުކުމް ކުރި ދުވަހު ހޮނުއެޅި އެތަނަށް އަލި ރަޝީދާއި އިބޫޔަށް ވާނެގޮތެއް ހިތަށް އަރާ ނުލަފާ ޝައިތާނުން\nމެއި 28, 2021 15:01\nބަލަ! ވަގުތާ! ގުޅީފަޅަކީ މީހުން ދިރިއުޅޭ ރަށެއް ކަމަށް ކަނޑައަޅުއްވައި، އެކަމާ ގުޅޭ އެންމެހާ ކަމެއް ކުރެއްވީ ރައީސް މުހައްމަދު ނަޝީދު! ޔާމީނާއި، މުޢިއްޒު ކުރިކަމަކީ، ބަޣާވާތުން ވެރިކަން ވައްޓާލައި ގުޅިފަޅުގައި މީހުން ވަޒަންވެރި ކުރުމުގެ މަގު ބަންދުކުރީ ! އެއީ އިންސާނުން އުޅެން ހެޔޮނުވާތަނެކޭ ބުނެ، އެތަނުން ފުލެޓް ގަތް އެންމެންގެ ފުލެޓްތައް ފޭރިގަތީ ،! ގުޅިފަޅު ފްލެޓަށް ފައިސާ ދެއްކި އެންމެން ބިކަކޮށް ޙާލުގައި ޖެއްސީ ! ގުޅިފަޅު ބޮޑުކުލީގައި ކުންފުނިތަކަށް ދީފައި އެ ލާރިގަނޑަށް ވެސް ވީނުވީ ނޭނގުނީ !\nމިއަދު މޭޔަރުކަން ލިބުނީމާ، މޭފުއްޕާގައި، ގުޅިފަޅު މީހުން އުޅޭ ރަށަކަށް ހަދަންޖެހޭނީ ކިޔަން ތިޔަ މުއިއްޒުގެ ލަދުކޮބާ ؟\nގުޅީފަޅަކީ މީހުން ދިރިއުޅޭ ރަށްރަށަކަށް ހަދަން ޖެހޭ ވާހަކަދައްކަން އެންމެ ޙައްޤު ބަޔަކީ ގުޅިފަޅު ގެ ފުލެޓްވެރިން ! އިބޫ ޞާލިޙް ވެސް ގުޅިފަޅު ކަންތަކާ ބައްދަލު ކުރާން ޖެހޭ އެންމެ މުހިއްމު ބަޔަކީ ގުޅިފަޅު ފުލެޓްވެރިން !\nޔާމީން އާއި މުޢިއްޒު އަދި އިބޫ ޞާލިޙްއަކީ ގުޅިފަޅުގެ ޢަދުއްވުން !\nމެއި 28, 2021 15:31\nހެހެހެ.. އިންޑިޔާއިން ބުރިޖު އަޅަން ފައިސާ ނުލިބުނީދޯ؟ ޕަސާކް\nމެއި 28, 2021 17:14\nވިލިމާލެ ބުރިޖުގެ މަސައްކަތް ކޮބާ؟


Thuhthu Kujjaa Vettunukan Engee3Gadi Iru Fahun - Aailaa - Vaguthu\nހދ. ކުޅުދުއްފުށީ ސީޓީ ރީޖަނަލް ހޮސްޕިޓަލުގެ އެންއައިސީޔޫގައި އޮއްވާ ވެއްޓުނު ކުއްޖާގެ އާއިލާއަށް އެހާދިސާ ހިނގައިގެން އުޅޭ ކަމުގެ މައުލޫމާތު ހިއްސާ ކޮަށްފައިވަނީ ތިން ގަޑިއިރު ފަހުން ކަމަށް އާއިލާގެ ފަރާތުން ބުނެފިއެވެ.\nކުއްޖާގެ އާއިލާ ފަރާތުން "ވަގުތު" އަށް މައުލޫމާތު ދިން މީހަކު ވަނީ ހޮސްޕިޓަލުން ކަންކޮށްފައިވަނީ ވަރަށް ފަރުވާ ކުޑަކޮށް ކަމަށެވެ.\nއެގޮތުން އޭނާ ބުނީ، އެ ހާދިސާ ހިނގައިގެން އުޅޭ ކަމުގެ މައުލޫމާތު ކުއްޖާގެ މަންމަ އަށާއި ބައްޕަ އަށް އެނގިފައިވަނީ ޑޮކްޓަރު ބައްދަލު ކުރުމުން ކަމަށެވެ. އޭގެ ކުރިން އެ ހާދިސާ ހިނގާފައިވާއިރު، ނަރުހުންގެ ފަރާތުން އެފަދަ ކަމެއް އަންގާފައި ނުވާ ކަން އޭނާ ވަނީ ފާހަގަ ކޮށްފައެވެ.\nއެހެން ދުވަހު ކުއްޖާއަށް ފީޑް ކުރުމަށް މަންމަ އަށް ހޮސްޕިޓަލުން ގުޅާ ކަމަށާއި މިއަދު ނުގުޅައިގެން ކުއްޖާގެ މަންމަ ހޮސްޕިޓަލަށް ގުޅުމުން ކުއްޖާއަށް ފީޑް ކޮށްފައިވާ ކަމަށް ބުނި ކަމަށް އޭނާ ވަނީ ބުނެފައެވެ.\nއެހެން ނަމަވެސް ކުއްޖާ ބެލުމަށް މަންމަ ދިޔަ ކަމަށާއި އޭރު ކުއްޖާ އެއްވެސް ހަރަކާތެއް ނެތް ކަމަށާއި ލޯ ވެސް ނުހުޅުވާ ކަމަށް އޭނާ ވަނީ ބުނެފައެވެ. އެއީ ކުއްޖާ ވެއްޓުނު ފަހުން ކަމަށް އޭނާ ވަނީ ބުނެފައެވެ.\nއޭގެ ފަހުން އަނބުރާ ގެއަށް އައި ފަހުން ޑޮކްޓަރު ގުޅާފައި ވަރަށް ބޮޑު އިހުމާލެއް ވެއްޖެ ކަމަށާއި މަންމަ އާއި ބައްޕަ އާއި ބައްދަލު ކުރަން ބޭނުންވި ކަމަށް ޑޮކްޓަރު ބުނި ކަމަށް އޭނާ ބުންޏެވެ.\nBREAKING: Kulhudhuffushi Hospital Ge NICU Gai Oiy Thuhthu Kujjaku Binmahchah Vettijjehttps://t.co/iGT266OrP8\n— Vaguthu Online (@VaguthuOnline) April 17, 2021\n"ވެއްޓުނު ގޮތެއް ވެސް ނުބުނޭ. ވެއްޓުނީ ކާކު އަތުން ކަމެއް ވެސް ނުބުނޭ. ބަހައްޓާފައި ހުރި އެނދަކުން އަމިއްލައަށް ހަ ދުވަހުގެ ކުއްޖަކަށް ތެޅިގެން ނޫނީ ފުރޮލިގެން ވެސް ވެއްޓޭނެ ގޮތެއް ބުނެބަލާށޭ ބުނިން" އާއިލާ ފަރާތުން ވާހަކަ ދެއްކި މީހާ ބުންޏެވެ.\n"އެކަމެއް ވީއިރު، އެވަގުތު ނުބުނީމަ މައްސަލައަކީ" އޭނާ ބުންޏެވެ.\nޑޮކްޓަރު ބައްދަލުކޮށް އާއިލާއަށް އެންގިއިރު، އާއިޅާގެ ފަރާތުން ކުއްޖާ ވެއްޓުނީ ކާކު އަތުންކަން ބުނެދިނުމަށް އެދުމުން ކުއްޖާ ވެއްޓުނީ ކާކު އަތުންކަން ނުބުނެވޭނެ ކަމަށް ޑޮކްޓަރު ބުނި ކަމަށް އާއިލާއިން ވަނީ ބުނެފައެވެ.\nމިހާދިސާގައި ކުއްޖާއަށް ބޭރުފުށުން އަނިޔާއެއް ލިބިފައިވާ ކަމުގެ މައުލޫމާތު ހޮސްޕިޓަލުން ސާފު ކޮށްފައި ނުވި ނަމަވެސް، އާއިލާގެ ފަރާތުން ވަނީ ކުއްޖާގެ މޫނުގެ ވާތްފަޅިން ދުޅަވެފައިވާ ކަމަށް ބުނެފައެވެ. އަދި އިތުރު ޓެސްޓް ހަދައި މިހާރު ކުއްޖާގެ ހާލަތު ރަނގަޅު ކަމަށް ވަނީ ބުނެފައެވެ.\n"ވަގުތު" އަށް މައުލޫމާތު ދެމުން ކުޅުދުއްފުށި ރީޖަނަލް ހޮސްޕިޓަލްގެ މެނޭޖަރ އޮފް ހެލްތް ސަރވިސަސް އަހުމަދު ދާއޫދު ވިދާޅުވީ، އެފަދަ ހާދިސާއެއް ހިނގައިގެން އުޅޭ ކަމަށާއި އެމައްސަލަ ބަލަމުން އަންނަ ކަމަށެވެ.\n"އެފަދަ ހާދިސާއެއް ހިނގަން އުޅެނީ، އެ މައްސަލަ ދަނީ ބަލަމުން، ބަލަމުންދާ މައްސަލަައަކަށް ވާތީ އިތުރު މައުލޫމާތު އަދި ހިއްސާ ކުރެވެން ނެތް". ދާއޫދު ވިދާޅުވިއެވެ.\nއޭޕްރީލް 17, 2021 17:49\nދޮގު ނުހަދާ ތެދައްބުނިއްޔާ މާރަނގަޅުވާނެ. އަދި ވެވުނު އިހުމާލް ގަބޫލްކޮށް ކުއްޖާގެ ބޭސްފަރުވާއަށް ޒިންމާވުން ބުއްދިވެރި.\nއޭޕްރީލް 17, 2021 19:25\nމައްސަލަ ދޫނުކުރާތި.ތީ ވަރަށް ވަރަށް ފަރުވާކުޑަބަޔެއް.އަދިވެސް ރިސްކު އެލަވަންސް ބޮޑުކުރަންފެނޭ.މިއޮތީވާ ގައުމެއް.ހެލްތު މިނިސްޓަރަކަށް ގޭގަ ގެންގުޅޭ ކުކުޅު ލާންފެނޭ.\nއޭޕްރީލް 17, 2021 22:19\nމިކަމާ މިނިސްޓަރާ ކޮންގުޅުމެއް\nއޭޕްރީލް 18, 2021 06:04\nމިނިސްޓަރ ޒިންމާ ނަގަން ޖެހޭނެ އިބޫ އާއި އަންނި އާއި އެމްޑީޕީ މިކަމުގެ ޒިންމާ ނަގަންޖެހޭނެ ސީދާ އަންނި މިކަމުގެ އަޑީގަ ހުރިތޯ ބަލަން ޖެހޭ\nއޭޕްރީލް 18, 2021 19:27\nސާބަސް ނުވިސްނޭ ޕޕ މީހުން\nމެޑިކަލް ނެގްލިޖެންސް ރާއްޖޭގައި ދުވަހަކުވެސް ބެލިފައެއް ނެތް. ވީ ކަމެއްވީ\nއޭޕްރީލް 17, 2021 21:29\nކުޅުދުއްފުށީ މީހުން އަދިވެސް މޭޔަރ ގޮޑިޔާއި، ދެންހުރި ގޮޑިޔެއްވެސް އެމް.ޑީ.ޕީ އަށް ދީ....ދެން ލިބޭދެރަ މާބޮޑުވާނެ.\nއޭޕްރީލް 17, 2021 21:37\nރީނދޫވެގެން ބައިތިއްބާ ކުދިން މަންމަ ކައިރީ ބޭއްވޭނެގޮތް ތި ހޮސްޕިޓަލްގަ ހަދަންޖެހޭ. ހަތަރު ފަސް ކުދިންނަށް އެންމެ ނަރުހެއް ހުރެގެން ކިހިނެއް އެ ކުދިން ބަލާނީ؟ ކުދިން ރޮއެ ހަލާކުވާއިރުވެސް އަޅައިނުލެވިދަނީ މަދެއްކޮށެއްނޫން. މަގޭ ތަޖުރިބާ. ފެނިފަ ހުރިތަންތަން\nއޭޕްރީލް 17, 2021 21:44\nތިހޮސްޕިޓަލް އެހެންރަށަކަންބަދަލްކުރަންމާލަސްވެއްޖެ ވަރަށްފަރުވާކުޑަބައެއްއުޅޭތަނެއް އެންމެރަނގަޅުވާނީ ހދ.ނޮޅިވަރަމްފަރު ނުވަތަ ހދ.ހަނިމާދޫ\nއޭޕްރީލް 17, 2021 22:44\nރާއްޖޭގެ ހޮސްޕިޓަލްތަކުން ވ ވ ވ ފަރުވާ ކުޑަ މިހާރު.\nއޭޕްރީލް 18, 2021 01:53\nމިއޮތީ ވެއްޓޭނެ ސަރުކާރެއް މާގިނަދުވަހަކުދެމި ނޯވެ ވެއްޓިދާނެ ތުއްތުފުރާނަތަށް ވެއްޓެންޏާ ސަރުކާރުވެސް ވެއްޓޭނެ .\nއޭޕްރީލް 18, 2021 06:06\nއެބައުޅޭ އަލުން އަހުލާގު ކިޔަވަންޖެހޭ ނަރުހުން އެމީހުން ބޭރު ކުރޭ ނޫނީ އިސްލާހުކުރޭ ތީން ގޮލަޔަކު 19 ހާސް ރުފިޔާ ގެންދާނެ ގެއަށް


Covid ge frontline gai ulhey meehun ge phone hack kuran message fonuvanee | Mihaaru\nކޮވިޑުގެ މަސައްކަތުގެ އިސް ސަފުގައި މަސައްކަތް ކުރާ އައިޖީއެމްއެޗުގެ ލެބޯޓްރީ ޓެކްނީޝަނުންތަކެއް: ޑޮކްޓަރުންނަށް ައަމާޒުކޮށްގެން މިރޭ ސައިބަ އެޓޭކްތަކެއް ފޮނުވަމުންދާ ކަަމަށް ފުލުހުން ބުނޭ. --ފޮޓޯ/މިހާރު\nކޮވިޑްގެ އިސް ސަފުގައި އުޅޭ މީހުންގެ ފޯނު ހެކްކުރަން މެސެޖް ފޮނުވަނީ!\n14 މެއި 2020 - 23:549comments\nމެސެޖިން އެޕްލިކޭޝަންގެ ތެރޭގައި ހިމެނޭ ވަޓްސްއެޕް މެދުވެރިކޮށް، ދަންނަ މީހުންގެ ނަމްބަރުތަކުން މެސެޖްކޮށްގެންނާއި ގުޅައިގެން ފޯނު ހެކްކުރަން މަސައްކަތް ކުރަމުންދާ އިރު މިރޭ ބޮޑަށް އަމާޒުކޮށްފައި ވަނީ މި މަސައްކަތުގައި އުޅޭ ޑޮކްޓަރުންނަށެވެ. އެކަމަކު، އެ ނޫން ވެސް އިސް ސަފުގައި އުޅޭ މީހުންގެ ފޯނުތަކަށް މި ކޯޑު ދަނީ ފޮނުވަމުންނެވެ.\nޑޮކްޓަރުންނަށް މިރޭ އަމާޒުކޮށްފައިވާ އިރު، މީގެ ދެ ހަފުތާއެއްހާ ދުވަސް ކުރިން ބައެއް އާއްމުންގެ ފޯނުތަކަށް ވެސް ވަޓްސްއެޕުން ކޯޑު ފޮނުވާފައިވެ އެވެ. ކޯޑު ފޮނުވާ މީހުން މަސައްކަތް ކުރަނީ ވަޓްސްއެޕް އެކްޓިވޭޓްކުރަން އެސްއެމްއެސް މެދުވެރިކޮށް ލިބޭ އޯޓީޕީ ކޯޑު ހޯދައިގެން ވަޓްސްއެޕް އެކައުންޓްގެ ކޮންޓްރޯލް އަތުލައިގަންނާށެވެ.\nރާއްޖޭގައި އެކަންޏެއް ނޫނެވެ. ކޮރޯނާވައިރަސްގެ ހާސްކަމުގެ ތެރޭގައި ތިއްބާ އެކި ގައުމުތަކުގައި މިގޮތަށް އެތައް ބައެއްގެ ވަޓްސްއެޕް އެކައުންޓަށް ވެރިވެގަތުމުގެ މައްސަލަތައް ފެންމަތިވެ މީޑިއާތަކުގައި ވެސް ރިޕޯޓްކޮށްފައިވެ އެވެ.\nMeehaku message kuriyas whatsapp code nudheythi!\nވަޓްސްއެޕުގެ އިތުރުން ބައެއް މީހުންގެ ޖީމެއިލް އެކައުންޓްތައް ހެކްކުރަން ވެސް ދަނީ މަސައްކަތް ކުރަމުންނެވެ.\nފުލުހުންގެ ސްޕޯކްސްޕާސަން އިޒްމިއާ ޒާހިރު މިރޭ ވިދާޅުވީ ކޮވިޑްގެ މަސައްކަތުގެ އިސް ސަފުގައި އުޅޭ މީހުންގެ ފޯނުތައް ހެކްކުރަން އުޅޭ ކަމުގެ މައްސަލަތަކެއް ހުށަހަޅާފައިވާ ކަމަށެވެ. އެ މައްސަލަތައް ތަހުގީގު ކުރަމުން އަންނަ ކަމަށް އޭނާ ވިދާޅުވި އެވެ.\n"ވަރަށް ފުޅާދާއިރާއެއްގައި، ޚާއްސަކޮށް ފްރަންޓްލައިންގައި މަސައްކަތް ކުރައްވާ ބޭފުޅުންނަށް އަމާޒުކޮށްގެން ސައިބަ އެޓޭކްތަކެއް ކުރަމުން އަންނަ ކަމުގެ މައްސަލަ ހުށަހަޅާފައިވޭ. ފޯނުތަކަށް މެސެޖްކުރަނީ ޑުޕްލިކޭޓް ޕްރޮފައިލްއަކުން،" އިޒްމިއާ ވިދާޅުވި އެވެ.\nފުލުހުން ބުނިގޮތުގައި ފޯނުތައް ހެކްކުރަނީ ދަންނަ ނަމްބަރަކުން ވަޓްސްއެޕް މެދުވެރިކޮށް މެސެޖްކުރާ ކޯޑު ހޯދައިގެންނެވެ. ފޯނުކޮށްގެން ވެސް އެ ކޯޑު ހޯދަމުންދާ ކަމަށް ފުލުހުން ބުންޏެވެ. މި ކޯޑުތަކަކީ ޑުޕްލިކޭޓްކޮށްފައި ހުންނަ ޕްރޮފައިލްތަކަކުން ފޮނުވާ ސައިބަ އެޓޭކްތަކެއް ކަމަށް ފުލުހުން ބުންޏެވެ.\nމިގޮތަށް ޝައްކުވާ ޒާތުގެ ލިންކެއް ނުވަތަ މެސެޖެއް ކޮށްފި ނަމަ އެ ލިންކު ނުހުޅުވުމަށް ފުލުހުން އެދެ އެވެ. އަދި ދަންނަ މީހެއްގެ ނަމްބަރުން ފޯނަށް އަންނަ ކޯޑު ވެސް މީހަކަށް ނުދިނުމަށް ފުލުހުން އިލްތިމާސްކުރެ އެވެ.\nއިތުރު ލިޔުންތައް ކުށްކުރުން ފުލުހުން ޑޮކްޓަރުން ސައިބަ ކްރައިމް ހެކްކުރުން ސިއްހަތު


Moosaa Ismail: IGMH ge furathama hinguntheriyaa - One Online\nމޫސާ އިސްމާއީލް: އައިޖީއެމްއެޗްގެ ފުރަތަމަ ހިންގުންތެރިޔާ\nމޫސާ އިސްމާއީލް ވަންއޮންލައިނަށް އިންޓަވިއުދެއްވަނީ --- ފޮޓޯ: ވަންއޮންލައިން\nމޫސާ އިސްމާއީލަކީ، ދިވެހިދައުލަތަށް 39 އަހަރަށްވުރެ ގިނަ ދުވަހު ހިދުމަށްކޮށްދެއްވާފައިވާ ބޭފުޅެކެވެ. އޭނާވަނީ މިނިސްޓްރީ އޮފް ޖަސްޓިސްއާއި، މިނިސްޓްރީ އޮފް އެކްސްޓާލަން އެފެއާޒާއި، އެސްޓީއޯއާއި، އައިޖީއެމްއެޗްގެ މުހިއްމު މަގާމުތައް ފުރުއްވައިފައެވެ. އެތަންތަނުގެ ހިންގުން ހަރުދަނާކޮށް އެތަންތަނުން ދެމުން ގެންދިޔަ ހިދުމަތްތައް ރަނގަޅު ކުރުމަށްޓަކައި ގިނަ މަސައްކަތްތަކެއް ކުރައްވިއެވެ. މޫސާ އިސްމާއީލުގެ ތައުލީމީ ހަޔާތްޕުޅު ފައްޓަވާފައިވަނީ ކުރީގެ އަމީރު އަހްމަދު ސްކޫލުންނެވެ. އެތަނުގައި ތިން އަހަރުދުވަހު ތައުލީމު ހާސިލުކުރެއްވުމަށްފަހު 1958 ވަނަ އަހަރުގެ ތެރޭގައި އޭނާ ގުޅިވަޑައިގެންނެވީ މަޖީދިއްޔާ ސްކޫލާއެވެ.\nނަމަވެސް ތައުލީމީ ހަޔާތް މުޅިން ފުރިހަމަ ނުކުރެވިގެން އުޅެނިކޮށް، ބައްޕަ ނިޔާވުމާ ގުޅިގެން އޭނާގެ ކިޔެވުން ހުއްޓާލަން ޖެހުނީއެވެ. އޭނާ މަޖީދިއްޔާގެ ތައުލީމީ ހަޔާތް ނިންމަވައިލެއްވީ ކޮމާޝިއަލް ކުލާހާ ހިސާބުންނެވެ.\n"ސްކޫލުން ވަކިވީ ސްކޫލުގައި އުޅެވޭނެ އެއްވެސް ގޮތެއް ނެތިގެން. ބައްޕައާއި ދެން އެހީވާންހުރި ބޭބެވެސް ނިޔާވުމުން. ދެން ފެމެލީގެ އެއްވެސްކަމެއް ކުރެވޭނެ އެއްވެސް ގޮތެއް ނެތިގެން ސްކޫލުން ވަކިވީ."\nއަލްފާޟިލް މޫސާ އިސްމާއީލު ސްކޫލުގައި އުޅުއްވި ދުވަސްވަރ --- ފޮޓޯ: މޫސާ އިސްމާއީލް\nސްކޫލުން ވަކިވުމަށްފަހު މޫސާ އިސްމާއީލު ދެން ބޭނުންވީ މަންމައާއި ކޮއްކޮއަށް އެހީތެރިވުމުގެ ގޮތުން، ވަޒީފާއަކަށްދިއުމަށެވެ. އެގޮތުން އޭނާ އެންމެ ފުރަތަމަ އަދާކުރައްވާފައިވަނީ މާލޭ ސިނަމާ ކުންފުނީގެ ކޭޝިއަރުކަމެވެ. އެތަނުގައި މަސައްކަތް ކުރެއްވުމަށްފަހު، ސަރަކާރާ ގުޅިވެޑައިގެންނެވީ 1970 ވަނަ އަހަރުގެ ތެރޭގައެވެ. އެގޮތުން އެންމެ ފުރަތަމަ ވަޒީފާ އަދާކުރެއްވީ ޖަސްޓިސް މިނިސްޓްރީގައެވެ. އެތަނުގައި، ދުވަސްތަކެއް ވާންދެން އުޅުއްވުމަށްފަހު އެކްސްޓާނަލް އެފެއާޒް މިނިސްޓްރީގެ ކާތިބުކަން ކުރެއްވުމަށްފަހު، އެތަނުން ޖަސްޓިސް މިނިސްޓްރީގެ ސެކްރެޓްރީކަމަށް ވަޑައިގެންނެވިއެވެ. ޖަސްޓިސް މިނިސްޓްރީގައި ގާތްގަނޑަކަށް ފަސްވަރަކަށް އަހަރު މަސައްކަތް ކުރެއްވިއެވެ.\nމި ތިންދާއިރާގައި މަސައްކަތްކުރެއްވުމަށްފަހު ދެން ގުޅިވަޑައިގެންނެވީ އެސްޓީއޯއާއެވެ. އެސްޓީއޯގައި މޫސާ އިސްމާއީލު ވަނީ ތަފާތު ގިނަ މަގާމުތަކެއް ފުރުއްވައިފައެވެ. އެގޮތުން އެސްޓީއޯގެ ސެކެރެޓްރީކަމާއި ސީނިއާ ސެކްރެޓްރީކަމާއި، އެސިސްޓެންޓް މެނޭޖަރުކަމާއި، މެނޭޖަރުކަމާއި، އެސިސްޓެންޓް ޑިރެކްޓަރުކަމާއި، ޑެޕިއުޓީ ޑިރެކްޓަރުކަމާއި، ޑިރެކްޓަރުކަން އޭނާ ވަނީ ކުރައްވައިފައެވެ.\nއެސްޓީއޯގެ މަސައްކަތްތައް މޫސާ އިސްމާއީލު ފާހަގަ ކުރައްވަނީ ވަރަށް ގިނަ ވަގުތު ހޭދަކުރައްވަން ޖެހުނު މަސައްކަތްތަކެއްގެ ގޮތުގައެވެ.\n"އެދުވަސްވަރަކީ އެސްޓިއޯގައި ވަރަށް ބިޒީ ދުވަސްވަރެއް. ރޭގަނޑާއި ދުވާލު މަސައްކަތް ކުރަންޖެހޭ. އެތަނުގައި ކައިގެން އެތަނުގައި ގިނައިން އުޅުނީ. އޭރު ހަމަޖެހިފައި އޮންނަ ގޮތުން ކަސްޓަމަށް ބޯޓުން މުދަލެއް ގެނެވޭތާ 24 ގަޑިއިރުގެ ތެރޭގައި އޭތި މާރުކޭޓުން ލިބެން ހުންނަންޖެހޭ."\nމޫސާ އިސްމާއީލު އެސްޓީއޯގައި މަސައްކަތް ކުރެއްވި ދުވަސްވަރަކީ ވަރަށް ގިނަ މަޝްރޫއުތަކެއް ހިނގި ދުވަސްވެރެވެ. އެގޮތުން އަތޮޅުތަކުގައި ސިނަމާތައް ހެދުމާއި އަތޮޅުތަކުގައި، ފާމަސީތައް ހުޅުވުމާއި، ފިހާރަތައް ހުޅުވުމާއި، ހަނިމާދޫ އެއާޕޯޓު ހެދުމުގެ ޕްރޮޖެކްޓާއި، ކައްދޫ އެއާޕޯޓު ހެދުމުގެ ޕްރޮޖެކްޓް ކުރިއަށް ގެންދިޔުން ފާހަގަ ކުރެވެއެވެ. މީގެ އިތުރުން އައްޑުއަތޮޅު ގަމުގައި ހޮންގްކޮންގެ ކުންފުންޏަކާ ގުޅިގެން ގާމެންޓް ފެކްޓްރީއެއް ހުޅުވުމާއި، ގާމެންޓް ފެކްޓްރީއަށް މީހުން ގެނައުމަށްޓަަކައި، ގަމާއި ފޭދޫ ގަލުގެ ފާލަމަކުން ގުޅުވައިލުން ފާހަގަ ކުރެވެއެވެ. އެތަންތަނަށް ބޭނުންވާނެ ތަކެތި ފޯރުކޮށްދީފައިވަނީ މޫސާ އިސްމާއީލު އެސްޓީއޯގެ ޑިރެކްޓަރަކަށް ހުންނެވި ދުވަސްވަރުގެ ތެރޭގައެވެ. ހަމައެހެންމެ އެލައިޑް އިންޝިއުރެސްގެ ހިދުމަތް ތައާރަފު ކުރީ ވެސް ހަމަ އެދުވަސްވަރުގެ ތެރޭގައެވެ.\nމޫސާ އިސްމާއީލް މަސައްކަތްކުރެއްވި ދާއިރާތަކުގެ ބައެއް ހަނދާނީ ފޮޓޯތައް: ފޮޓޯ: މޫސާ އިސްމާއީލް\n1993 ވަނަ އަހަރު އެސްޓީއޯއިން ވަކިވެވަޑައިގެން އެޓޯލް މިނިސްޓްރީއާއި ހެލްތުމިނިސްޓްރީގައި މަސައްކަތް ކުރެއްވުމަށްފަހު ސަރުކާރުން އައިޖީއެމްއެޗް ހުޅުވުމުން އެތަން ހިންގުން ސަރުކާރުން އޭނާއާ ހަވާލުކުރެއްވި އެވެ. އޭރު ހިންގަމުން އައި ސަރުކާރުގެ ސެންޓްރަލް ހޮސްޕިޓަލުގައި ހުރި ސިއްހީ ހިދުމަތްދޭ ވަސީލަތްތަކާއި ހިދުމަތްތައް އައިޖީއެމްއެޗަށް ބަދަލުކޮށް އެތަން އިންތިޒާމުކޮށް ބޭނުންވާނެ މުހިއްމު ކަންތައްތައް ކޮށްދެއްވުމަށް މެނޭޖުމެންޓްގެ އިސްވެރިއެއްގެ ގޮތުން ހުންނެވީ މޫސާ އިސްމާއީލުއެވެ.\n"އެންމެ ފުރަތަމަ ހޮސްޕިޓަލް ހިންގުމުގެ ކަންތައްތައް ރާވާ އިންތިޒާމު ކުރުމަށް ވަރަށް ގިނަ ވަގުތުތަކެއް ދިޔަ. ސެންޓްރަލް ހޮސްޕިޓަލުގެ ހިދުމަތްތައް އައިޖީއެމްއެޗަށް ބަދަލުކޮށް އެތަނުގައި ހިދުމަތް ފަށައިގަންނަން ވަރަށް ގިނަ ގޮންޖެހުންތަކާ ކުރިމަތިލާން ޖެހުނު. ސަރަކާރުގެ ވަޒީފާތަކުގެ ތެރެއިން އެންމެ ބޮޑަށް އުނދަގޫވި މަސައްކަތަކީ ހޮސްޕިޓަލް ހިންގުން"\nނަމަވެސް ކޮންމެ ކަމަކީވެސް މަސައްކަތްކޮށްފިނަމަ ކާމިޔާބުވާނެ ކަމެއްކަން ގަބޫލުކޮށްގެން އައިޖީއެމްއެޗަށް ވަޑައިގެން ފެއްޓެވި މަސައްކަތް ވަރަށް ކާމިޔާބެވެ.\n"ފުރަތަމަކޮޅު ވަރަށް މައްސަލަތައްވެސް ނުކުތް. އެއީ ހޮސްޕިޓަލުގެވެސް އާކޮޅު ވީމަ. ނަމަވެސް މަޑުމަޑުންގޮސް ހުރިހާ ކަމެއް ކޮމްޕިއުޓަރައިޒްކޮށް، ކައުންޓަރުތަކުން ހިދުމަތްލިބި ހުރިހާކަމެއް ހަމަޖެހުނީމަ ވަރަށް ގިނަ ބައެއްގެ ތަރުހީބު ލިބިގެންދިޔަ.."\nމޫސާ އިސްމާއީލު އައިޖީއެމް ހޮސްޕިޓަލުގައި މަސައްކަތްކުރެއްވި ދުވަސްވަރު މެޑިކަލް ޗެކަޕްގެ ހިދުމަތް ރާއްޖެއަށް ތައާރަފުކުރި އެވެ. އައިޖީއެމްއެޗްގެ ހިދުމަތް ނިންމަވައިލެއްވުމަށްފަހު، ދެން އަނެއްކާވެސް ބަދަލުވެވަޑައިގެންނެވީ ޓްރާސްޕޯޓު މިނިސްޓްރީ ހިންގުމަށެވެ. އޭގެ ފަހުން ދުވަސްތަކެއްވަންދެން ހެލްތު މިނިސްޓްރީގައިވެސް މުހިއްމު މަގާމުތަކެއް ފުރުއްވާފައިވެއެވެ.


ނޭދެމޭ ވަކިވުމެއް… ހާދަހާ ލޯބިވޭ 58 | Esfiya - Dhivehi Vaahaka Site\nއީމަން އެވާހަކަތައް އަޑުއަހަން އިނުމަށްފަހު ތެދުވެގެން ރީމް ކައިރިއަށް އައެވެ. ރީމްގެ ކޯތާފަތްމަތީގައި ހުރި ކަރުނަ ތިކިތައް ފުހެލަދެމުން މަޑުމަޑުން ހިނިތުންވެލިއެވެ. ރީމްގެ ހިތް އުފަލުން ނަށައިގަތެވެ. މޫނުމަތި އުޖާލާ ވެގެން ދިޔައެވެ.\n“ރީމް! އަހަރެން އެންމެ ފުރަތަމަ ދުވަހުވެސް ތިހެން ބުނީމެއްނު. އެކަމަކު އެކަމާ ދެކޮޅު ހެދީ ހަމަ ރީމް. އެހެންވީމަ ތި ޝައްކަކީ ވަކި މިއަދު އުފެދެންޖެހޭނެ ޝައްކެއް ނޫން. އަހަރެންނަށް ހަމަ ޔަޤީން ތި ޝައްކު ރީމް ހިތުގައި މާ ކުރިންވެސް އުފެދިފައިވާނީ. ރީމް އެކަން ހާމަނުކުރީ ހަޤީޤަތަކަށް ވެދާނެތީ. އިޔާނާއަކީ ޔާނާ ކަމުގައި ވެއްޖެނަމަ އަނެއްކާ ރީމްގެ މަގަށް ހުރަސްއަޅާފާނެތީ. މިހިނެއްނޫންތަ؟” އީމަން މަޑުމަޑުން ދައްކަންފެށިވާހަކަ ހިތްހަމަ ނުޖެހުމަށް ބަދަލުވެގެންދިޔައިރު ރީމްގެ މޫނުމަތީގައިވި ހިނިތުންވުން ވެސް ދިޔައީ ގެއްލެމުންނެވެ.\n“މިކަން ޘާބިތުކޮށްދޭނެ ހެއްކެއް އަހަރެން އަތުގައެއް ނެތް. އެކަމަކު ހަޤީޤަތަކީ އަހަރެންނާ ޔާނުގެ އެކްސިޑެންޓްގައި ރީމްގެ ކޮންމެވެސް މިންވަރަކަށް ނަމަވެސް ހިއްސާއެއްވާކަން.” އީމަންގެ ޖުމުލައިން ރީމް އަނބުރައިގަނެގެން ނުވެއްޓުނީކިރިޔާއެވެ. ދެލޯބޮޑުކޮށްލެވި ހިންދިރުވާލެވުނެވެ. އީމަންދިޔައީ ރީމްއާ ހަތަރުކަޅި ހަމަކޮށް ވާހަކަ ދައްކަމުންނެވެ.\n“އަހަރެން މިހާރުވެސް ބޭނުންނަމަ ރީމް ދަމަމުންގޮސް ޕޮލިހުންނާ ހަވާލުކޮށްފާނަން. އެކަމަކު…” އީމަންގެ ވާހަކަތަކަށް މެދުކެނޑުމެއް އައެވެ. ރީމްދިޔައީ ކެތްތެރިކަމެއް ނެތި އެވާހަކަތައް އަޑުއަހަމުންނެވެ.\n“އެކަމަކު އަހަރެން އަދި އެގޮތަކަށް ކަންތަކެއް ނުކުރާނަން. ތަޢުބާވުމަށް އެންމެ ފަހު ފުރުސަތެއްގެ ގޮތުން ރީމް އަށް މިފުރުސަތު މިދެނީ. ކުރެވިފައިވާ ކުށަށް ތަޢުބާވެ ވީރާނާކޮށްލި އަހަރެންގެ ދިރިއުޅުން އުޖާލާކޮށްދީ.” އީމަން ބުނެލިއެވެ..\n“އަހަރެން ކިހިނެތް…..” ރީމް ހައިރާންވެފައި ހުރެ ބުނެލިއެވެ.\nއީމަން އެއްފަރާތަކަށް އެނބުރި ލައިގެންހުރި ޖިންސުގެ ޖީބަށް އަތްޖަހާލިއެވެ. “އިޔާނާއަކީ އަހަރެންގެ ޔާނުކަން %99 ޔަޤީން. ބާކީއޮތް %1 އަކީ އެކަމުގެ ޘާބިތު ހެއްކެއް ނެތުން. ރީމް މި %1ހޯދާ. އިޔާނާ އެއީ އަހަރެންގެ ޔާނުކަން ޘާބިތުކުރޭ. އަދި އަހަރުމެން ދެމީހުންގެ ދިރިއުޅުން އަހަރުމެންނަށް ހޯދައިދީ. ރީމްއަށް ކުރެވިފައިވަނީ ބޮޑު ފާފައެއް. މިކުށުން ތަޢުބާވޭ.”\n“އަހަރެން ކިހިނެތް ތިކަން ޘާބިތުކުރާނީ؟” ރީމް ހައިރާންވެފައި ހުރެ ސުވާލުކޮށްލިއެވެ.\n“އަހަރެންނާ ޔާނާގެ އުފާވެރި ދިރިއުޅުމުގައި އަނދިރިކަން ވެރިކުރުވިގޮތަށް. ވަކިވާންބޭނުން ނޫން ދެމީހަކު ވަކިކުރުވިގޮތަށް.” އީމަން ރީމްއަށް ބަލައިލަމުން ބުނެލިއެވެ. ޖެއްސުމުގެ ރާގަކަށެވެ.\n“ރީމް ތިއީ ވަރަށް ހުޝިޔާރު އަދި ވަރަށް މޮޅު މީހެއްކަން އަހަރެންނަށް އެނގިގެން ހިނގައްޖެ. އެހެންވީމަ މިކަންކުރާނެ ގޮތެއް ރާވާލުމަކީ ރީމްއަށް އެއްވެސް ކަމަކަށް ނުވާނެ..” އީމަން ހަމަ ޖެހިލަމުން ބުނެލިއެވެ. “އާނ! އަދި އެއް ވާހަކަ. ޔާނާއަކީ އިޔާނާކަން ޘާބިތުކޮށްދޭއިރު އަހަރެންނާ ޒާންގެ ރަށްޓެއްހިކަމަށް ކުޑަނަމަވެސް ލޮޅުމެއް އައިސްގެންނުވާނެ. އެއްވެސް ކަހަލަ ނުތަނަވަސްކަމެއް ނުވަތަ ޝިކާޔަތެއް މެދުވެރިވާކަހަލަ ކަމެއް ވެގެން ނުވާނެ.” އީމަން ތަފްސީލުކޮށްދެމުން ގޮސް ސޯފާގައި އިށީނދެލިއެވެ.\n“އެކަމަކު މާން…” ރީމް ވާހަކަ ދައްކަންފެށި ނަމަވެސް އީމަން އަތްތިލައިން ހުއްޓާލުމަށް އިޝާރާތްކޮށްލިއެވެ.\n“އަހަރެން މިހެން ކަންތައް މިކުރީ ހަމަ ރީމްއަށް ރަނގަޅަކަށް. ސޯ…” އީމަން ބޮލުގެ އިޝާރާތުން އިތުރުވާހަކައެއް ދެއްކުމުގެ ބޭނުމެއް ނެތްކަން އަންގާލިއެވެ. ރީމް އަށް ޖެހުނީ މަޑުމަޑުން ކޮޓަރިން ނިކުންނާށެވެ.\n“އެންޑް.. އައި ވޯންޓް ދަ ރިޒާލްޓްސް ވެރީ ސޫން. އެން ވެރީ ސޫން މީންސް ރިއަލީ ސޫން.” ދޮރާ އަރާ ހަމަވެފައި ހުރި ރީމްއަށް އީމަން އަމުރުކޮށްލިއެވެ. ރީމް އެއްވެސް އެއްޗެކޭ ނުބުނެ ނިކުމެގެން ދިޔައީއެވެ.\nބޮޑު ސިޓިންރޫމުގައި ޒާން ޝިޔާމާއި ބައްދަލުކުރިއިރު ކައިރީގައި ހުމާމުގެ އިތުރުން ޝާމްވެސް އިނެވެ. ޒާން ދައްކަމުން ދިޔައީ ވިޔަފާރިއެއް ފެށުމުގެ ވާހަކައެވެ. ޝިޔާމް ހިއްސާވާ ގޮތަށެވެ.\nޒާންގެ ހުށައެޅުމަށް ޝިޔާމް ތާޢީދުކުރިއެވެ.\n“ޒާން. އަޅުގަނޑުގެ އެދުމެއް އެބައޮތް، އިފް ޔޫ ޑޯންޓް މައިންޑް.” ޝިޔާމް އަދަބާއެކު އެދުނެވެ.\n“ކޮންކަމެއް؟” ޒާން ސުވާލުކޮށްލިއެވެ.\nޝިޔާމް ހުމާމަށް އިޝާރާތްކޮށްލިއެވެ. “މިއީ އަހަރެންގެ ހުރި ހަމައެކަނި ދަރިފުޅު. ވިޔަފާރީގެ ކަންތަކުގައި ވަރަށް ބޮޑަށް ކުރިއަރަމުން އަންނަނީ. ޒާންގެ މައްސަލައެއް ނެތްކަމުގައިވާނަމަ އަހަރެން ބޭނުމީ ތިޔަ ޕްރޮޖެކްޓާ އަޅުގަނޑުގެ ދަރިފުޅު ހުމާމު ހަވާލުވުން.” ޝިޔާމް އޭނާގެ ހިތުގެ އެދުން ހާމަކޮށްލިއެވެ.\n“ދެޓްސް ރިއަލީ ގުޑް. އައި އެޕްރިޝިއޭޓް އިޓް. އަހަރެންގެ އެއްވެސް މައްސަލައެއް ނެތް.” ޒާން އެއްބަސްވިއެވެ. ޝިޔާމްގެ މޫނުމައްޗަށް އުފާވެރިކަމުގެ ހިނިތުން ވެރިވެގެން ދިޔައެވެ. ހަމަ އެހެންމެ ހުމާމުއަށްވެސް ހިނިތުންވެލެވުނެވެ. އޭނާގެ މަސައްކަތް ކާމިޔާބުވާކަން އެނގުމުންނެވެ. އޭނާގެ ބައްޕަގެ އިތުބާރު އޭނާއަށް އޮތް މިންވަރު މިކަމުން ވަރަށް ބޮޑަށް ހާމަވެގެން ހިނގައްޖެކަން ޔަޤީނެވެ. އެހެންނޫންނަމަ މިފަދަ ބޮޑު ޕްރޮޖެކްޓެއް އެއްވެސް ވިސްނުމެއްނެތި ހުމާމާ ހަވާލުނުކުރާނެކަން ޔަޤީނެވެ.\nއަނެއްކޮޅުން ޝާމްގެ މޫނުމަތި ދިޔައީ ބަނަވެގެންނެވެ. މިފަދަ ބޮޑު ޕްރޮޖެކްޓެއް އޭނާއާ ހަވާލުނުކޮށް ހުމާމާ ހަވާލުކުރުމުން އޭނާއަށް ސިފަވެގެން ދިޔައީ އޭނާގެ އަގުވައްޓާލީކަމުގައެވެ.\nތިންމީހުންގެ މޫނުމައްޗަށް އަރައިފައިބަމުން ދިޔަ ކުލަތައް ޒާން ދިޔައީ ވަރަށް ރަނގަޅަށް ފާހަގަ ކުރަމުންނެވެ. ތިންމީހުންގެ ސިކުނޑިއާ ވިސްނުމުގައިވާ އެއްޗެއް އޭނާއަށް ސިފަވަމުން ދާ ކަހަލައެވެ.\n“ސޯ، ލެޓްސް ހޭވް އަ ލިޓްލް ސެލެބްރޭޝަން.” ޝިޔާމު ހިނިތުންވެފައި ހުރެ ބުނެލިއެވެ.\n“މައްސަލައެއް ނެތް. އެކަމަކު މިވަގުތަކުނޫން ދެއްތޯ؟ އަޅުގަނޑު އެބަޖެހޭ ވަރަށް އަވަހަށް ތަނަކަށް ދާން.” ޒާން އުޒުރުވެރިވިއެވެ.\n“އެކަމަކު ކޮންމެވެސް ގޮތެއް ހަދައިގެން ދާންވާނީ. ހަމަ ކުޑަ ވަގުތުކޮޅެއް.” ޝިޔާމް އެދުނެވެ. މިފަދަ ބޮޑު ޕްރޮޖެކްޓެއް އޭނާއަށް ލިބުމުން އިނީ އުފަލުން ފޮޅިފައެވެ. ޒާންއަށް އިތުރު އުޒުރެއް ނުދެއްކެނީސް ރެފްރެޝްމެންޓެއް ތައްޔާރުކުރުމަށް ފަރީދާކައިރިން އެދުނެވެ.\nޒާން އެއްބަސްވިއެވެ. ހަޤީޤަތުގައި އޭނާ ބޭނުންވީ ހަމަ މިގޮތެވެ. އިތުރަށް މަޑުކޮށްގެން ހުމާމާ ބެހޭ މަޢުލޫމާތު ހޯދުމަށެވެ.\nޒާން ހުމާމުގެ ހަޔާތާ ބެހޭ މަޢުލޫމާތު ހޯދިއެވެ. ހުމާމު ޖާހަތުގެ ވާހަކަ ސިއްރުކުރިއެވެ. ޝާމްގާތަށް އައީ ނުލަފާ ހިންޏެކެވެ.\nޒާޏް އެކިގޮތްގޮތުން އެކިކަހަލަ ސުވާލުކުރިއެވެ. އާއިލާ މީހުންނާ ގޭގައި އުޅޭ މީހުންނާއި ބެހޭ މައުލޫމާތެވެ. ދެކެވުނު ވާހަކަތަކުން އެގޭގައި ޖާހަތު ނޫޅޭ ކަމުގެ ޔަޤީންކަން ޒާންއަށް ލިބިގެން ދިޔައެވެ.\nއާއިޒާއި ހުމަޔޫން ކެތްތެރިކަމެއް ނެތި ކާރުގައި ތިއްބާ ޒާން އަންނަ ތަން ފެނުނެވެ. ޒާންއައިސް އެރީ ކާރަށެވެ.\n“ކޮބާ، ކިހިނެތްވީ؟” އާއިޒު ސުވާލުކޮށްލިއެވެ.\nޒާން ހުރިހާ ވާހަކަތަކެއް ކިޔައިދިނެވެ. ޖާހަތު ވީ ތަނެއް ނޭނގުމުން އާއިޒު ކަންބޮޑުވިއެވެ.\n“ހާސްނުވޭ. ހުމާމުގެ ހުރިހާ ވަގުތުތަކެއްހެން ދެން ހޭދަވާނީ އަހަރެންނާއި އެކީ. އެހެންވީމަ ތިކަން ވަރަށް އަވަހަށް އެނގިގެންދާނެ. އިރާދަކުރެއްވިއްޔާ ވަރަށް އަވަހަށް އަހަރުމެން ކާމިޔާބުވާނެ.” ޒާން ބުނެލިއެވެ. ތިންމީހުން ކާރުގައި މިސްރާބުޖެހީ ހިތަދުއަށް ދިޔުމަށެވެ.\nޝިޔާމް ސޯފާގައި ހަމަ ޖެހިލަމުން ފުންނޭވާއެއް ދޫކޮށްލިއެވެ. އޭނާގެ މޫނުމަތީގައިވަނީ އުފާވެރިކަމުގެ ހިނިތުންވުމެކެވެ. ފަރީދާވެސް އައިސް ޝިޔާމްކައިރީގައި އިށީންނިއެވެ. އެންމެންގެ މޫނުމަތީގައި ވަނީ އުފާވެރިކަމެވެ. މިއީ އެމީހުންނަށް ލިބުނު ބޮޑު ނަސީބެއްކަމުގައި ވީތީއެވެ. ނަމަވެސް ޝާމްގެ މޫނުމަތިން އެއްވެސް ކަހަލަ އުފާވެރިކަމެއް ފެންނާކަށް ނެތެވެ.\nފަރީދާއަށް މިކަން ފާހަގަ ވުމުން ސުވާލުކުރިއެވެ.\n“ދައްތާ. އަޅުގަނޑު ބޭބެ ކައިރީގައި ވާހަކައެއް ބުނަން ބޭނުން.” ޝާމް ވިސްނާލުމަށްފަހު ބުނެލިއެވެ.\n“ކޮންވާހަކައެއް ކޮއްކޮ ބުނަން ތިއުޅެނީ؟” ޝިޔާމް އޯގާތެރިކަމާއެކު ބުނެލިއެވެ.\n“އަޅުގަނޑު ކައިވެނި ކުރަން ބޭނުން.” ޝާމް އިސްޖަހާލަމުން ބުނެލިއެވެ.\nއެންމެންނަށް ހައިރާންކަން ލިބުނު ނަމަވެސް އުފާވެރިކަންވެސް އެކުލެވިފައިވެއެވެ. ޝާމް ހުހަށް ހުރުމުން ޝިޔާމް އެކަމާ ކަންބޮޑުވެގެން ވަރަށް ގިނައިން ވާހަކަ ދެކެވިފައިވާތީއެވެ.\n“އެހެންތަ؟! ތިއީ ވަރަށް ރަނގަޅު ކަމެއް. އެހެންވީމަ، ބޭބެ ކުއްޖެއް ހޯދަންވީތަ؟” ޝިޔާމް ސުވާލުކޮށްލިއެވެ.\n“ނޫން. އަޅުގަނޑަށް ކަމުދާ ކުއްޖެއް އެބަހުރި.” ޝާމް ބުނެލިއެވެ.\nHaadha kurey.. Ekamu v nice.\nVarah reethi,ekamaku thankolhehh kuu,next part avahah up kohdhee\nv nice. plx up soon\nMi part haadha kurey but story v nice\nehen episode thakah balanyaa maa bodah vss kuru…\nHaadha kurey.. varah reethi mi part ves. Dhen avahah aaizu aa jaahath aa meet kohdhy\nstory v rythi\nV salhi up soon ☺☺\nAlhe haadha kurey ekamaku v reethi mibai\nSham bunaanee jaahathage vaahaka dho.. Edhemeehunge plan akee mieebaa? Dhen humaamah vaanee kihinehbaa??\nMeeni kuda varehge jehsumeh dhow\nVarah fahun mi kiyan feshy hurihaa part eh ves varah vvvvvvv reethi. Mihaa reethi vaahaka eh adhi alhugandu nukiyan. Haadhahaa reechea. Avahah up kohdhechea. Eeman aa Iyaanaa aa gulhuvaafa Jaahathu aa Aaizu aa gulhuvaa.\nV nice mi part ves…. Ekam haadha kurey next part miahveren dhigukohlahchey pls….. Wating4next part… Pls up soon…\nތިޔަ ލޯތްބާ ދުރަށް 6\nލޯބިން ހިނިތުންވެލާށޭ 13\nތިޔަ ލޯބީގެ ހައްޤުގައި (5)


Ronaldo quarantine vaan nujehythee bahus hoonu vehjje\nދުބާއީގެ ގޯލްބް ސްކޮ އެވޯޑްގައި ރޮނާލްޑޯ\nގުލޯބް ސޮކާ އެވޯޑް ހަފުލާއަށް އަރަބި އެމިރޭޓްސްއަށް ދަތުރު ކުރި ކްރިސްޓިއާނޯ ރޮނާލްޑޯ ދެ ހަފުތާއަށް ކަރަންޓީން ވާން ނުޖެހުމުން އިޓަލީގެ ސޯޝަލް މީޑިއާ ހޫނު ވެއްޖެ އެވެ.\nއެމިރޭޓްސްގެ ވެރިރަށް ދުބާއީގައި ރޭ ބޭއްވި އެވޯޑް ހަފުލާގައި ރޮނާލްޑޯއަށް ވަނީ އަހަރުގެ އެންމެ މޮޅު ކުޅުންތެރިޔާ އަދި ގަރުނުގެ އެންމެ މޮޅު ކުޅުންތެރިޔާގެ އެވޯޑް ދީފަ އެވެ. އެވޯޑް ހަފުލާއަށް ރޮނާލްޑޯ އެމިރޭޓްސް އަށް ދަތުރު ކުރީ ހާއްސަ ހުއްދަ އެއްގެ ދަށުންނެވެ. އެހެންވެ އޭނާ ވަނީ 14 ދުވަހުގެ ކަރަންޓީނުން ސަލާމަތް ވެފަ އެވެ.\nއިޓަލީގެ ސޯޝަލް މީޑީއާގައި އުފެދިފައިވާ ބަހުސް ހޫނު ވެފައި ވަނީ ފިނި މޫސުމުގެ ބުރޭކަށް ލީގް މެދުކަނޑާލުމުން، ރޮނާލްޑޯ އާއި އެހެން ފުޓްބޯޅަ ތަރިން ގައުމުން ބޭރަށް ގޮސް އެނބުރި އިޓަލީއަށް ދިއުމުން ވެސް ކަރަންޓީން ވާން ނުޖެހޭތީ އެވެ. އެހެން ނަމަވެސް ގައުމުން ބޭރަށް ދަތުރު ކުރާ އާންމުން އެނބުރި އިޓަލީއަށް ދިއުމަށް ފަހު ކަރަންޓީން ވާން ޖެހޭތީ މައްސަލަ ވަނީ ހޫނުވެފަ އެވެ.\nޗުއްޓިއަށް ފަހު އެނބުރި ދާ ކުޅުންތެރިންނަށް ކަރަންޓީން ނުވެ ކުލަބުގެ ޕްރެކްޓިހުގައި ބައިވެރި ވެވޭނެ އެވެ. އިޓަލީގެ ލަ ގެޒެޓާ ޑެލޯ ސްޕޯޓްސް ނޫހުން ބުނީ ފުޓްބޯޅަ ކުޅުންތެރިން ކަރަންޓީން ވާން ނުޖެހުން އެއީ މައްސަލައެއް ނޫން ކަމަށް ބުނެފަ އެވެ. އެއީ ޓީމުގެ ޕްރެކްޓިހާ ބައިވެރިވުމުގެ ކުރިން ކޮންމެ ކުޅުންތެރިޔަކު ވަކިން ޓެސްޓް ހަދާތީ އެވެ.\nއަދި ގައުމުން ބޭރަށް ގޮސް އެނބުރި އަންނަ ކުޅުންތެރިން އިޖުތިމާއީ ހަރަކާތްތަކުގައި ބައިވެރި ނުވެވޭނެކަން އެ ނޫހުން ފާހަގަ ކޮށްފައި ވެއެވެ. އެ ކުޅުންތެރިންނަށް ބައިވެރި ވެވޭނީ ކުލަބުގެ ޕްރެކްޓިހާއި މެޗުގައި އެކަނި ކަމަށް ގެޒެޓާ ޑެލޯ އިން ބުންޏެވެ.


Franchise ge adun kulhudhiyaa kohlaifi! Mivanee Kihineh?\nފްރެންޗައިޒްގެ އަޑުން ކުޅުދިޔާ ކޮށްލައިފި! މިވަނީ ކިހިނެއް؟\nފްރެންޗައިޒެއް ގެންނަން ބޮޑު ހަރަދެއް ކުރަން ޖެހޭ\nފްރެންޗައިޒެއް އަންނައިރު ގިނަ ކަންކަމަށް ބަލާނެ\nސީދާ ބްރޭންޑު ގެންނައުމާ ތަފާތުވާނެ ކަމަށް ވޭ\nމެކްގެ އައުޓްލެޓެއް. --\nފްރެންޗައިޒްގެ ވާހަކަ މިދިޔަ އަހަރުން ފެށިގެން އިވެން ފަށައިފި އެވެ. ދިވެހިންނަކީ ކެއުމަށް "މަރުދޭ" ބަޔަކަށް ވުމުން މިކަންވީ ވަރަށް ޝައުގުވެރި ކަމަށެވެ. އަދި މި ހަބަރުތައް ފެނިފައި ކުޅު ދިޔާވި ބަޔަކުވެސް ތިބޭނެ އެވެ. ސަބަބަކީ މި ތަންތަނަކީ ދިވެހިންގެ ގިނަ ބަޔަކާ ރައްޓެރި ތަންތަނަށްވުމެވެ. ސުވާލަކީ މި އަހަރު ރާއްޖޭގައި ހުޅުވާނީ ކޮން ކޮން ބޭރުގެ، ފްރެންޗައިޒް ރެސްޓޯރެންޓް ތަކެއް ހެއްޔެވެ؟ އަދި މި ތަންތަނުން ދިވެހިން ބޭނުންވާ ރަހަ ލިބޭނެ ބާ އެވެ؟\n"ފްރެންޗައިޒެއް ގެނައުމަކީ އެހާ ފަސޭހަ ކަމެއް ނޫން. ހަމަ ހިތަށް އަރާއިރަށް ދެ މީހަކު އެއްވެލައިގެން ކުރެވޭ ވަރުގެ ކަމެއް ނޫން މިއީއަކީ،" ރާއްޖޭގައި އެންމެ ފުރަތަމަ ފްރެންޗައިޒް ރެސްޓޯރެންޓެއްގެ ގޮތުގައި "މޭރީ ބްރައުން" ހުޅުވި، އާމިރު މަންސޫރު ވިދާޅުވި އެވެ.\nމޭރީ ބްރައުން އާއި ސީކްރެޓް ރެސިޕީ އަށް ފަހު، މިދިޔަ އަހަރުން ފެށިގެން ދަނީ ގިނަ އަދަދެއްގެ ފްރެންޗައިޒްތައް ރާއްޖެ ގެންނަ ވާހަކަ އަޑު އިވެމުންނެވެ. އަދި ހާއްސަކޮށް މި ނަންތަކުގެ ތެރޭގައި ދިވެހިންގެ އަރު ތެރެ އަށް މީރު ނަން ތަކެއް ވެސް ހިމެނެ އެވެ. މީގެތެރޭގައި:\nމިދިޔަ އަހަރު އަޑު އިވިގެން ދިޔަ އެއް ހަބަރަކީ ދުބާއީގެ ފާސްޓް ފުޑް ފްރެންޗައިޒް "ޗިކިންގް" ރާއްޖޭގައި ހުޅުވާ ވާހަކަ އެވެ. މި ބްރޭންޑަކީ މެދުއިރުމަތީގެ ގިނަ ގައުމުތަކުގައި ހިންގާ މަޝްހޫރު ފާސްޓްފުޑް ފްރެންޗައިޒް އެކެވެ. މިގޮތުން މި ބްރޭންޑް ރާއްޖެ ގެންނައުމުގެ މަސައްކަތް ކުރަނީ ޓީއެފްސީ އިންވެސްޓްމެންޓް ކިޔާ ކުންފުންޏަކުންނެވެ. އެ ކުންފުނިން ބުނެފައިވަނީ ޗިކިންގް މި އަހަރުގެ ފުރަތަމަ ކުއާޓަރުގެ ތެރޭގައި ހުޅުވާނެ ކަމަށެވެ.\nޓީއެފްސީގެ ޑިރެކްޓަރު ނަޝީދު ވިދާޅުވެފައިވާ ގޮތުގައި މިތަން ވެގެންދާނީ ތަފާތު ރަހަތަކެއް ދިވެހިންނަށް ގެނެސްދޭނެ ތަނަކަށެވެ.\n"ޗިކިންގް ހުޅުވުމަކީ ރާއްޖޭގެ ފާސްޓް ފުޑް އިންޑަސްޓްރީއަށް އަންނާނެ ތަފާތު ރަހައެއް. ޗިކިންގްއަކީ ކޮލިޓީ ރަނގަޅު އަދިފުޅާ ދާއިރާއެއްގައި ތަފާތު އޮފާކުރާ އެއްޗެއް،" ނަޝީދު ވިދާޅުވެފައިވެ އެވެ.\nކޭއެފްސީ އާއި ޕިއްޒާ ހަޓް-ރަސްފަންނަށް؟\nމާލޭގެ ގިނަ ބަޔަކު އުފާކޮށްލަންދާ ރަސްފަންނުގައި ކޭއެފްސީ އާއި ޕިއްޒާ ހަޓް ފަދަ ދުނިޔޭގެ މަޝްހޫރު ފާސްޓް ފުޑް ރެސްޓޯރަންޓް ބްރޭންޑުތައް ހުޅުވަން ވަނީ ބްރަދާސް ކޭޓަރިންއާ ހަވާލުކޮށްފަ އެވެ. އަދި ކޭއެފްސީ އާއި ޕިއްޒާ ހަޓް ގެނައުމުގެ ހުރިހާ ކަމެއް ނިމިފައިވާ ކަމަށާއި ޕެވިލިއަން ހުޅުވާއިރު އެ ދެ ރެސްޓޯރަންޓު ހުންނާނެ ކަމަށް އެ ކުންފުނިން ބުނެފައިވެ އެވެ.\nދަ މެންހެޓަން ފިޝް މާކެޓް- ހުޅުމާލެ އަށް!\nދަ މެންހެޓަން ފިޝް މާކެޓު. --\nސީފުޑްގެ ގިނަ ރަހަތަކެއް ހިމެނޭ ދުނިޔޭގެ އެންމެ މަގުބޫލު އެއް ރެސްޓޯރަންޓް ފްރެންޗައިޒް ކަމަށްވާ "ދަ މެންހެޓަން ފިޝް މާކެޓް"ގެ ތަނެއް ހުޅުމާލޭގައި ހުޅުވަން ވެސް ދަނީ ތައްޔާރުވަމުންނެވެ. ގާތްގަނޑަކަށް އަށް މިލިއަން ރުފިޔާ އިންވެސްޓްކޮށްގެން ހުޅުވަނީ ސިލްވާ ސްޕޫންއިންނެވެ. ހުޅުމާލެ ސެންޓްރަލް މޯލްގައި ހަދާ މި ރެސްޓޯރަންޓްގައި 150 މީހުން ނަށް އެއްފަހަރާ ހިދުމަތް ދެވޭނެ އެވެ.\nސްޓާބަކްސް އާއި މެކް- ވީއައިއޭ އަށް\nވެލާނާ އިންޓަނޭޝަނަލް އެއާޕޯޓް (ވީއައިއޭ) އަށް ސްޓާބަކްސް އާއި ޕިއްޒާ ހަޓް އަދި ޑޮމިނޯސް އާއި މެކްގެ އިތުރުން މެކްޑޮނަލްޑްސް އާއި ހާޑް ރޮކް އަދި ނަންޑޯސް ފަދަ ބްރޭންޑްތައް ގެންނަން ދަނީ މަސައްކަތް ކުރަމުންނެވެ.\nއެމްއޭސީއެލްގެ މެނޭޖިން ޑިރެކްޓަރު އާދިލް މޫސާ ވިދާޅުވީ މަޝްހޫރު ރެސްޓޯރެންޓް ބްރޭންޑް ތަކުން ރާއްޖެ އަށް ވަރަށް ބޮޑު ޝައުގުވެރި ކަމެއް އެބަ ހުރި ކަމަށެވެ.\n"ގާތްގަނޑަކަށް ހަތަރު ނޫނީ ފަސް ބްރޭންޑް ގެންނަން ވާހަކަ ދައްކަނީ. މި މަސައްކަތްތަކީ ބަޔަކާ ހަވާލު ކުރެވިފައި ވަނީ،" އާދިލް ވިދާޅުވި އެވެ.\nޗާޓައިމް- ބްރިޖް ސައިޓަށް!\nޓައިވާން ފްރެންޗައިޒެއް ކަމަށްވާ "ޗާޓައިމް" ގެ ފްރެންޗައިޒެއް އަންނަ މަސް ހިސާބު ބްރިޖު ސައިޓުގައި ހުޅުވާނެ އެވެ. ބްރިޖު ސައިޓުގައި ހަދަމުންދާ ބްރިޖް ވިއުއިން ޕްލެޓްފޯމްގައި ހަދާ މިތަނުގައި ބަބްލް ޓީ އާއި އައިސް ޓީ، އަދި ސައިގެ ވައްތަރުތައް ނަން ހުސްކޮށް ހުންނާނެ އެވެ.\nފްރެންޗައިޒްތަކުގެ އެހެން ވާހަކައެއް\nމަޝްހޫރު ފްރެންޗައިޒްތަކުގެ ފެންވަރާމެދު ސުވާލެއް ނެތެ އެވެ. ނަމަވެސް ކުއްލިއަކަށް ގިނަ އަދަދެއްގެ ފްރެންޗައިޒް ތަކެއް އަންނަ ވާހަކަ ފެތުރެމުންދާއިރު، މިއީ ކިހިނެއްވާ ކަމެއްތޯ ސުވާލު ކޮށްލުން ރަނގަޅެވެ. ދުނިޔޭގެ މަޝްހޫރު ފްރެންޗައިޒެއް ގެނައުން މިއީ ފަސޭހަ ކަމެއް ނޫނެވެ. އަދި މިއީ އަގު ވެސް ބޮޑު ކަމެކެވެ. މި ފަދަ ބްރޭންޑްތައް އަންނަން ގިނަ ޝަތުރުތަކެއްވެސް ކުރިމަތި ކުރެ އެވެ. މީގެތެރޭގައި އެތަނުގެ އާބާދީ ވެސް މިއީ އެއް ސަބަބެވެ.\nތަޖުރިބާކާރުން ދެކޭ ގޮތުގައި އެއާޕޯޓަށް ފްރެންޗައިޒެއް ގެނެވިދާނެ އެވެ. ސަބަބަކީ އެތަނަށް އަހަރު 1.5 މިލިއަން މީހުން ޒިޔާރަތް ކުރާކަމުގެ ފުރިހަމަ ހިސާބެއް އޮތުމެވެ. ނަމަވެސް މާލެ ފަދަ ތަނެއްގައި މިފަދަ ބްރޭންޑްތައް ހުޅުވަން ގޮންޖެހުންތައް ހުރިކަން ތަޖުރިބާކާރުން ބުނެ އެވެ.\n"ސީކްރެޓް ރެސިޕީ" ރާއްޖެ ގެނެސްފައިވާ އާމިރު މަންސޫރު ވިދާޅުވީ މެކް އާއި ކޭއެފްސީ ފަދަ ބްރޭންޑުތައް ސީދާ ޔޫރަޕުން ގެންނަމަ ފީއެކަނި ވެސް ވަރަށް އަގު ބޮޑު ވާނެ ކަމަށާ ނަމަވެސް ސްރީލަންކާ ފަދަ ގައުމުތަކުގައި އުޅޭ މީހުންގެ ހުއްދަ މެދުވެރިކޮށް ގެނެސްވިދާނެ ކަމަށެވެ. އެކަމަކު މި ފަދަ ގޮތަކަށް ގެނެސްފިނަމަ އެ ތަންތަނުގެ ފެންވަރު ދަށްވާނެ ކަމަށް އޭނާ ވިދާޅުވި އެވެ.\n"އަޅުގަނޑު ވެސް މަސައްކަތް ކުރި ފްރެންޗައިޒް ގެންނަ. އެކަމަކު ސީދާ ކުންފުނި މެދުވެރކޮށް. މިގޮތަށް ގެންނަނަމަ ފީގެ ގޮތުގައި ދެ މިލިއަނެއްހާ ޑޮލަރު ދައްކަން ޖެހޭ. އެ މީހުންގެ ހުރޭ ޝަރުތު ތަކެއް ވެސް. މި ތަންތަން ވަކި މުއްދަތެއްގެ ތެރޭގައި ހުޅުވަން ވެސް ޖެހޭ. މި މުއްދަތުގައި ނުހުޅުވިއްޖެނަމަ އެ ފައިސާ އަނބުރާ ވެސް ނުލިބޭނެ،" ލައްކައެއްހާ ޑޮލަރު ދައްކައިގެން ސީކްރެޓް ރެސިޕީ ރެސްޓޯރެންޓް ރާއްޖެ ގެނައި، އާމިރު ވިދާޅުވި އެވެ.\nއާމިރު މަންސޫރު "އަވަސް" އަށް އިންޓަވިއު ދެއްވަނީ. -- ފޮޓޯ| އަވަސް\nއާމިރު ވިދާޅުވީ އަގު ހެޔޮކޮށް ވެސް ފްރެންޗައިޒެއްގެ ގޮތުގައި މި ސަރަހައްދުގެ ގައުމަކުން ގެނެވިދާނެ ކަމަށާ ނަމަވެސް އެތަނުން ލިބޭ އުފެއްދުންތަކުގެ އަގު ހެޔޮނުވާނެ ކަމަށެވެ.\n"މިހާރު މި ފެންނަނީ އެހެން ބައެއްގެ ތައްޕާހަށް ވެއްޓިގެން އުޅޭ ތަން. މި ގެންނަ ގިނަ އެއްޗިއްސަކީ ސްރީލަންކާގެ އެކި މީހުން ރޯޔަލްޓީ ނަގާފައިވާ ފްރެންޗައިޒްތައް. އެގޮތަށް ހަތް ޕަސެންޓް ދައްކާފަ، ރާއްޖެ އަށް ހަތް ޕަސެންޓް ދެއްކުމުން ޖުމްލަ އެބަ އަރާ 14 ޕަސެންޓް، ރޯޔަލްޓީ އަށް. ދެން ކިހިނެއް އެތަނުން ލިބޭ އުފެއްދުންތަކުގެ އަގު ހަދާނީ؟ މިހާތަނަށް ނެތް ސީދާ ކުންފުނި މެދުވެރިކޮށް ގެނެވިފަައެއް. އެހެންވެ ފެންވަރު ދައްވާނެކަން ޔަގީން،" އާމިރު ވިދާޅުވި އެވެ.\nއާމިރު މިސާލެއްގެ ގޮތުގައި ވިދާޅުވީ ރާއްޖޭގައި ހިންގާ އަވަށްޓެރި ގައުމުތަކުގެ ރިސޯޓު މެނޭޖުމަންޓްތަކާއި ޔޫރަޕުގެ މެނޭޖުމަންޓުތަކުގެ ތަފާތެވެ.\nކޮންމެއަކަސް ފްރެންޗައިޒް ތަކެއް ހުޅުވަން ދަނީ ތައްޔާރުވަމުންނެވެ. އަދި މި ތައްޔާރީތަކާއެކު އާއްމުންގެ ޝައުގުވެރިކަން ވެސް މި އޮތީ މަތީގަ އެވެ.


އައްސޭރި ޖަލުގެ 10 ވަނަ އަހަރީ ދުވަހުގެ ޑިނަރ ނައިޓް ބާއްވައިިފ\nއައްސޭރި ޖަލަށް 10 އަހަރު ފުރުމުގެ މުނާސަބަތުގައި އެޖަލުގައި ޑިނަރ ނައިޓެއް ރޭ ބާއްވައިފި އެވެ.\nމި ޑިނަރ ނައިޓް ޝަރަފްވެރިކޮށްދެއްވީ ކޮމިޝަނަރ އޮފް ޕްރިޒަންސް ޢަބްދުﷲ މުނާޒް އެވެ. އަދި މިރަސްމިއްޔާތުގައި ޑެޕިއުޓީ ކޮމިޝަނަރ އޮފް ޕްރިޒަންސް އިބްރާޙިމް މުޙައްމަދު ދީދީ އާއި ޖަލުތަކުގެ ޑައިރެކްޓަރުންގެ އިތުރުން ކޮމިޝަންޑް އަދި ނޮން ކޮމިޝަންޑް އޮފިސަރުންނާއި، އޮފިސަރުންގެ އާއިލާތައް ބައިވެރިވި އެވެ.\nމީގެއިތުރުން ރޭގެ ރަސްމިއްޔާތުގައި އައްސޭރި ޖަލަށް އެކިގޮތްގޮތުން އެހީތެރިކަން ފޯރުކޮށްދީފައިވާ ފަރާތްތަކަށާއި، އެކިގޮތްގޮތުން ފާހަގަކޮށްލެވޭ އޮފިސަރުންނަށް ވަނީ ހަނދާނީ ފިލާ ހަވާލުކޮށްފަ އެވެ. އަދި އައްސޭރި ޖަލު ގާއިމް ކުރެވުނީއްސުރެ މިއަދާހަމައަށް މެދުކެނޑުމެއްނެތި ޚިދުމަތްކޮށްދީފައިވާ2އޮފިސަރަކަށް ވެސް ވަނީ އެކަމުގެ އަގު ވަޒަން ކުރުމުގެ ގޮތުން ހަނދާނީ ފިލާ ހަވާލުކޮށްފަ އެވެ.\nއައްސޭރިޖަލަށް 10 އަހަރު ފުރުން ފާހަގަކުރެވިގެން ދާއިރު، މިޖަލަކީ މޯލްޑިވްސް ކަރެކްޝަނަލް ސަރވިސްއިން ކުރަމުންގެންދާ ޤައިދީން ރިހިބިލިޓޭޓް ކުރުމުގެ މަސައްކަތުގެ ގިނަ މަސައްކަތްތަކެއް ކުރުވާ ޖަލެކެވެ. މިހާރުވެސް މިޖަލުގައި ގިނައަދަދެއްގެ ޤައިދީން ތިބިއިރު، އެޤައިދީން ރިހެބިލިޓޭޓްކޮށް އަނބުރާ މުޖުތަމަޢުއަށް ނެރުމުގެ ގޮތުން ތަފާތުގިނަ މަސައްކަތްތަކެއް ޤައިދީންލައްވާ ކުރުވަމުން ގެންދެއެވެ.


ނަޝީދުގެ ލީޑަޝިޕާއެކު މަޖިލީހުން ކުރިއެރުން ހޯދާނެ: ރައީސް – Haftha\nނަޝީދުގެ ލީޑަޝިޕާއެކު މަޖިލީހުން ކުރިއެރުން ހޯދާނެ: ރައީސް\nރައްޔިތުން މަޖިލީހުގެ ރައީސް މުހައްމަދު ނަޝީދުގެ ލީޑަޝިޕާއެކު 19 ވަނަ ރައްޔިތުންގެ މަޖިލީހަކީ ކުރިއެރުން ހޯދާނެ މަޖިލީހަކަށްވާނެ ކަމަށް ރައީސުލްޖުމްހޫރިއްޔާ އިބްރާހިމް މުހައްމަދު ސޯލިހު ވިދާޅުވެއްޖެއެވެ.\nރައީސް ސޯލިހު އެހެން ވިދާޅުވީ، 19 ވަނަ ރައްޔިތުންގެ މަޖިލީހުގެ ރައީސް ކަމަށް ބޭފުޅަކު ހޮވުމަށް ބޭއްވި ވޯޓުން ބޮޑު އަޣުލަބިއްޔަތަކުން މައްޗަންގޮޅި މެދު ދާއިރާގެ މެންބަރު މުހައްމަދު ނަޝީދު އިންތިހާބުވުމާ ގުޅިގެން އެމަނިކުފާނަށް މަރުހަބާ ވިދާޅުވެ ކުރެއްވި ޓުވީޓެއްގައެވެ.\nރައީސް ސޯލިހުގެ ޓުވީޓުގައި ވިދާޅުވީ، ކިތަންމެ ގޮންޖެހުމެއް ކުރިމަތިވެވަޑައިގެން ނަމަވެސް އެމަނިކުފާނާއި ނަޝީދުގެ ހަގީގީ މަގްސަދު ހަނދާނެއް ނުނެތޭނެ ކަމަށެވެ.\n“ކިތަންމެ ބޮޑެތި ގޮންޖެހުންތަކެއް ކުރިމަތިވި ނަމަވެސް ހަގީގީ މަގުސަދުގެ މަތިން ހަނދާނެއް ނުނެތޭ. އެއީ ޑިމޮކްރެޓިކް އަދި ފާގަތި ދިވެހިރާއްޖެއެއް ހޯދުން،” ރައީސް ވިދާޅުވިއެވެ.\nއެމަނިކުފާނު އިތުރަށް ވިދާޅުވެފައިވަނީ، މަޖިލީހުގެ ރައީސްކަމުގައި ނަޝީދު ހުންނަވައިގެން 19 ވަނަ މަޖިލިސް ވެގެންދާނީ ފަހުގެ ތާރީހުގައި ވެސް ރާއްޖެ ދެކޭނެ އެންމެ ކާމިޔާބު އަދި ކުރިއެރުން ހޯދާނެ މަޖިލީހަށް ކަމަށެވެ.\nމަޖިލީހުގެ ރައީސް ކަމަށް ނަޝީދު އިންތިހާބު ވުމުން އެމަނިކުފާނު ވެގެން ގޮސްފައިވަނީ ރައްޔިތުން މަޖިލީހުގެ ރައީސްގެ މަގާމު ފުރުއްވާ ރާއްޖޭގެ ރައީސްކަން ކުރެއްވި ފުރަތަމަ ބޭފުޅަށެވެ.\nމަޖިލީހުގެ ރައީސް، ރައީސް ނަޝީދުގެ އިތުރުން މަޖިލިސް ނައިބް ރައީސް ކަމަށް އިންތިހާބުވި އީވާ އަބްދުﷲ އަށް ވެސް ރައީސް ސޯލިހު ވަނީ ތަހުނިޔާ ވިދާޅުވެފައެވެ.\nއެކަމަނާއަށް މަރުހަބާ ވިދާޅުވެ ރައީސް ކުރެއްވި ޓުވީޓުގައި ވިދާޅުވީ، ސިޔާސީ ލީޑާޝިޕްގައި އަންހެނުންގެ ދައުރު އިތުރުވަމުންދިއުމަކީ އުފާ ކުރައްވާ ކަމަށާއި ނަމަވެސް އެ ދާއިރާއިން އިތުރު މަސައްކަތްތަކެއް ކުރަން ޖެހިފައިވާ ކަމަށެވެ.\nއަދި ކުރިއަށް މަސްތަކުގައި އީވާއާއެކު މަސައްކަތްކުރުމަށް އުއްމީދު ކުރައްވާ ކަމަށް ވިދާޅުވެފައިވެއެވެ.\nރައްޔިތުން މަޖިލީހުގެ ނައިބް ރައީސް ކަމަށް އީވާ އިންތިހާބުކުރިއިރު، އެ މަގާމަށް ހުށަހެޅުއްވި ހަމައެކަނި ނަމަކީ ވެސް އެއީއެވެ. އެގޮތުން މެންބަރުންގެ މެދުގައި ނެގުނު ފެންނަ ނުފެންނަ ވޯޓަކުން އީވާ، މަޖިލީހުގެ ނައިބް ރައީސް ކަމަށް އިންތިހާބުވީ 85 މެންބަރުންގެ ތެރެއިން 76 މެންބަރުންގެ ވޯޓާއެކުއެވެ.\nމަޖިލިސް ނައިބް ރައީސް އަކަށް އީވާ އައްޔަން ކުރެއްވުމުން، އެކަމަނާ ވެގެން ގޮސްފައިވަނީ ރައްޔިތުންގެ މަޖިލީހުގެ ރިޔާސަތު ބެލެހެއްޓެވުމުގެ ޝަރަފު ލިބިވަޑައިގެންނެވި ދެވަނަ އަންހެން ބޭފުޅާއެވެ. މީގެ ކުރިން 2008 ވަނަ އަހަރު މަޖިލީހުގެ ރިޔާސަތުން އަނީސާ އަޙްމަދު ފެނިވަޑައިގެންފައިވެއެވެ.


America embassy Gudhus ah badhalu kurun Trump laskuravvaifi | Mihaaru\nތެލް އަވީވުގައި ހުންނަ އެމެރިކާ އެމްބަސީ. --ފޮޓޯ:އޭއެފްޕީ\nއެމެރިކާ އެމްބަސީ ގުދުސް އަށް ބަދަލުކުރުން ޓްރަމްޕް ލަސްކޮށްލައްވައިފި\n03 ޖޫން 2017 - 16:49\nއިންތިޚާބުގެ ކެމްޕޭން ތެރޭ ޓްރަމްޕް ވެވަޑައިގެންނެވި ވައުދުތައް ފުއްދަވަމުން ގެންދަވާ އިރު ވައިޓް ހައުސް އިން ބުނީ އެމެރިކާ އެމްބަސީ ގުދުސް އަށް ބަދަލު ކުރުން މަޑު ޖައްސާލަން ޓްރަމްޕް ބޭނުންފުޅު ވަނީ އިޒްރޭލާއި ފަލަސްތީނުގެ ސުލްހަ އަށް މަގު ފަހި ކުރުމުގެ ގޮތުން ކަމަށެވެ. ފަލަސްތީނުގެ އޮފިޝަލުން ވަނީ އެމެރިކާ އެމްބަސީ ގުދުސް އަށް ބަދަލުކޮށްފި ނަމަ ދެ ދައުލަތް އުފައްދައިގެން ގާއިމްކުރާ ސުލްހަ އަށް ހުރަސް އެޅޭނެ ކަމަށް ބުނެފަ އެވެ.\nއިރުމަތީ ގުދުސް އިޒްރޭލުން ހިފާފައި ވަނީ 1967 ވަނަ އަހަރު ކުރި މެދުއިރުމަތީގެ ހަނގުރާމަ އަށް ފަހު އެވެ. އަދި 1980 ވަނަ އަހަރު ވަނީ އިރުމަތީ ގުދުސް އަކީ އިޒްރޭލުގެ ބައެއްގެ ގޮތުގައި ހަމަޖައްސައިފަ އެވެ. ނަމަވެސް އެކަން ބައިނަލްއަގުވާމީ ގޮތުން ބަލައިގެންފައެއް ނުވެ އެވެ.\nއިޒްރޭލުން ބުނަމުން ދަނީ އެ ގައުމުގެ ވެރިރަށަށް ވާނީ ގުދުސް ކަމަށެވެ. އަދި ފަލަސްތީނުން ވެސް ބުނަމުން ދަނީ ކުރިމަގުގައި އުފެދޭ ދައުލަތުގެ ވެރިރަށަކަށް ވާނީ އިރުމަތީ ގުދުސް ކަމަށެވެ.\nއެމެރިކާގައި 1948 ވަނަ އަހަރުގެ ފަހުން ގާއިމްކުރި ސަރުކާރުތަކުން ވަނީ ގުދުސްގެ ކުރިމަގު ނިންމާނީ އިޒްރޭލާއި ފަލަސްތީނުގެ މަޝްވަރާތަކުން ކަމަށް އޮންނަ ސިޔާސަތު ދަމަހައްޓައިފަ އެވެ. އެކަމަކު މިދިޔަ އަހަރުގެ ކެމްޕޭން ތެރޭގައި ޓްރަމްޕް ވަނީ އިޒްރޭލަށް ވަރަށް ބޮޑަށް ތާއިދު ކުރައްވާ ވެރިކަމުގެ ފުރަތަމަ ދުވަހު އެމެރިކާ އެމްބަސީ ގުދުސް އަށް ބަދަލު ކުރާނެ ކަމަށް ވިދާޅުވެފަ އެވެ. ވެރިކަމާ ހަވާލުވެވަޑައިގަތުމަށް ފަހު ތިން ހަފުތާ ފަހުން އިޒްރޭލުގެ ނޫހަކަށް ޓްރަމްޕް ވިދާޅުވެފައި ވަނީ އެއީ ކުރަން އެހާ ފަސޭހަ ކަމެއް ނޫން ކަމަށާއި އެކަން ދިރާސާ ކުރައްވަމުން ގެންދަވާ ކަމަށެވެ. އަދި މިދިޔަ މަހު ފަހުކޮޅު އިޒްރޭއި ފަލަސްތީނުގެ ހުޅަނގު އައްސޭރި އަށް ކުރެއްވި ދަތުރުފުޅުގައި އެމްބަސީ ބަދަލު ކުރުމާ ގުޅޭ ގޮތުން ޓްރަމްޕް ވާހަކަ ދައްކަވައިފައެއް ނުވެ އެވެ.\nއެމެރިކާގެ ރައީސުން 1995 ވަނަ އަހަރުގެ ފަހުން ވަނީ ޖެރޫސަލް އެމްބަސީ އެކްޓަށް ލުއި ދިނުމަށް ކޮންމެ ހަ މަހަކުން ސޮއި ކުރައްވައިފަ އެވެ. މިދިޔަ ބުރާސްފަތި ދުވަހު ހަ މަސް ދުވަސް ހަމަވުމުން ވައިޓް ހައުސް އިން ބުނެފައި ވަނީ އެމްބަސީ ގުދުސް އަށް ބަދަލު ކުރުމުގެ ބަދަލުގައި ޓްރަމްޕް ވެސް ވަނީ ގުދުސް އެމްބަސީ އެކްޓްގައި ސޮއި ކުރައްވާފައި ކަމަށެވެ.\nޓްރަމްޕް މި ގޮތަށް ނިންމެވުމުން އިޒްރޭލުގެ ބޮޑު ވަޒީރު ބެންޖަމިން ނަތަންޔާހޫގެ އޮފީހުން ވަނީ ހިތްހަމަނުޖެހުން ފާޅުކޮށްފަ އެވެ. ނަމަވެސް އެމްބަސީ ގުދުސް އަށް ބަދަލު ކުރަން ކުރާ މަސައްކަތަށް ވަނީ ތައުރީފް ކޮށްފަ އެވެ. އެކަމަކު އެމެރިކާ އަށް ކަނޑައަޅާފައި ހުންނަ ފަލަސްތީނުގެ ސަފީރު ވަނީ ޓްރަމްޕުގެ ނިންމެވުމަށް މަރުހަބާ ވިދާޅުވެފަ އެވެ.


ޓްރަމްޕް އިނގިރޭސިވިލާތަށް ކުރައްވާ ދަތުރުފުޅާއި އޮބާމާގެ 2011...\nޓްރަމްޕް އިނގިރޭސިވިލާތަށް ކުރައްވާ ދަތުރުފުޅާއި އޮބާމާގެ 2011 ވަނަ އަހަރުގެ ދަތުރުފުޅު: ރާނީ ކަންތައް ކުރެއްވީ ވަރަށް ތަފާތުކޮށް\nޓްރްމްޕަކީ އިނގިރޭސި ރާނީ ބައްދަލު ކުރެއްވި އެމެރިކާގެ 13 ވަނަ ރައީސް\nރާނީއާ ބައްދަލު ކުރައްވާފައިވަނީ ޖުލައި 13 ގައި\nތިން ދުވަހުގެ ރަސްމީ ދަތުރުފުޅެއްގައި ޓްރަމްޕްގެ ދެ ކަނބަލުން އިނގިރޭސިވިލާތަށް ވަޑައިގެންނެވީ ބުރާސްފަތި ދުވަހު\n15 ޖުލައި 2018 | އާދީއްތަ 00:57\nއެމެރިކާގެ ރައީސް ޑޮނަލްޑް ޓްރަމްޕާޢި އަނބިކަނބަލުން މެލާނިއާ އިނގިރޭސި ރާނީއާ އެކު\nއެމެރިކާގެ ރައީސް ޑޮނަލްޑް ޓްރަމްޕާއި އަނބިކަނބަލުން މެލާނިއާ ރަސްމީ ދަތުރުފުޅެއްގައި އިނގިރޭސިވިލާތަށް ވަޑައިގެން އުޅުއްވާއިރު، އެމަނިކުފާނު ވެގެންދިޔައީ އިނގިރޭސި ރާނީ އެލިޒަބަތާ ބައްދަލު ކުރެއްވި އެމެރިކާގެ 13 ވަނަ ލީޑަރަށެވެ.\nތިން ދުވަހުގެ ރަސްމީ ދަތުރުފުޅެއްގައި ޓްރަމްޕް އިނގިރޭސިވިލާތަށް ވަޑައިގެންނެވީ ބުރާސްފަތި ދުވަހެވެ. އަދި ރާނީއާ ބައްދަލު ކުރައްވާފައިވަނީ ހުކުރު ދުވުހެވެ.\nޓްރްމްޕަކީ އެކަމަނާ ބައްދަލު ކުރެއްވި އެމެރިކާގެ 13 ވަނަ ރައީސަށްވާއިރު، މި ބައްދަލުވުމާ ކުރީގެ ރައީސް ބަރަކް އޮބާމާއާއި އަނބިކަނބަލުން މިޝޭލްއާ ކުރެއްވި ދަތުރުފުޅާ ތަފާތު ބައެއް ކަންކަން ފާހަގަ ކުރެވެއެވެ. އެގޮތުން، ޖުލައި 10 ގައި އިއުލާން ކުރެވުނު ފަދައިން ޓްރަމްޕާއި މެލާނިއާގެ ޝަރަފްގައި ބަކިންގހަމް ޕެލެސްގައި ފަރިއްކޮޅެއް ރާނީއެއް ނުދެއްވައެވެ. އޭގެ ބަދަލުގައި، ރާނީ ނިންމެވީ އެމަނިކުފާނާއެކު ވިންޑްސޯރ ކާސަލްގައި ސައިފޮދެއް ހިއްޕެވުމަށެވެ.\nއެހެންނަމަވެސް، ކުރީގެ ރައީސް އޮބާމާއާއި އަނބިކަންބަލުން 2011 ވަނަ އަހަރު އިނގިރޭސިވިލާތަށް ވަޑައިގެންނެވި އިރު، ރާނީ ވަނީ އެ ބޭފުޅުންގެ ޝަރަފުގައި ހާއްސަ ފަރިއްކޮޅެއް ބަކިންގހަމް ޕެލެސްގައި ބާއްވަވާފައެވެ.\nއެމެރިކާގެ ކުރީގެ ރައީސް ބަރަކް އޮބާމާއާއި އަނބިކަނބަލިން އިނގިރޭސި ރާނީއާއި ފިރިކަލުން ޕްރިންސް ފިލިޕްއާ އެކު 2011ގައި\nމީގެ އިތުރުން، އޮބާމާގެ ދެ ކަނބަލުންނަށް ބަަކިންގހަމް ޕެލެސްގައި އެއްރޭ ހޭދަ ކުރެއްވުމަށް އެކަމަނާ ދައުވަތު ދެއްވިއެވެ.\nކުރިންވެސް ފާހަގަކޮށްލެވުނުގޮތަށް ރާނީ ޓްރަމްޕްގެ ދެ ކަނބަލުންނާ ބައްދަލު ކުރެއްވީ ވިންޑްސޯރ ކާސަލްގައި ސައިފޮދެއް ހިއްޕެވުމަށެވެ. އެވެސް އެންމެ ގަޑި އިރަކަށެވެ.\nފަހަރުގައި އެއީ ދެ ފަރާތުގެ ދަތުރުގެ ތަފާތުކަމުން ކަމަށް ވެދާނެއެވެ. އޮބާމާއި މިޝޭލް "ސްޓޭޓް ވިޒިޓް" އެއްގައި ވަޑައިގެންނެވި އިރު، ޓްރަމްޕްގެ ދަތުރުފުޅު ސިފަކުރައްވާފައިވަނީ "ވަރކިން ވިޒިޓް" އެއް ގޮތުގައެވެ.\nއެހެންނަމަވެސް، ޓްރަމްޕްގެ ޝަރަފުގައި ބޮޑު ވަޒީރު ތެރެސާ މޭ ވަނީ ފަރިއްކޮޅެއް ދެއްވާފައެވެ. އަދި މި ފަރިއްކޮޅު ބާއްވަވާފައިވަނީ އިނގިރޭސި ޝާހީ އާއިލާއާ ގުޅުއްމެ ނެތް ހަމަ އެކަނި ޕެލެސް، ބްލެންހައިމް ޕެލެސްގައެވެ.\nއެމެރިކާގެ ރައީސް ޑޮނަލްޑް ޓްރަމްޕާއި އަނބިކަނބަލުން މެލާނިއާ އިނގިރޭސިވިލާތުގެ ބޮޑު ވަޒީރު ތެރެސާ މޭ ދެއްވި ފަރިއްކޮޅުގައި ބައިވެރިވެލެއްވުމަށް ބްލެންހައިމް ޕެލެސްގައި\nކޮންމެ ގޮތެއް ވިއަސް، އޮބާމާއަށް އިނގިރޭސިވިލާތުން އޭރު ލިބިލެއްވީ ހޫނު މަރުހަބާއެއް އެކަންޏެއް ނޫނެވެ. އިނގިރޭސި ރައްޔިތުންގެ ފަރާތުން ލޯބިވެސް އެމަނިކުފާނަށް ލިބިލެއްވިއެވެ.\nނަމަވެސް ޓްރަމްޕް އިނގިރޭސިވިލާތަށް ކުރައްވާ ދަތުރުފުޅާ ދިމާކޮށް ވެރިރަށް ލަންޑަންގައި "ޓްރަމްޕް ހުއްޓުވާ"ގެ ނަމުގައި ސުލްހަވެރު މުޒާހަރާއެއް ވަނީ ބާއްވާފައެވެ. އަދި މި މުޒާހަރާގައި 20 ފޫޓުގެ "ޓްރަމްޕް ބޭބީ" އެއް ގެންގުޅެފައިވާއިރު، އެކަން ކުރުމުގެ ހުއްދަ ދީފައިވަނީ ލަންޑަންގެ މޭޔަރ ސާދިގު ޚާންއެވެ.\n20 ފޫޓުގެ "ޓްރަމްޕް ބޭބީ"


Mi Anhen Meehaage Esfiyaigai 8 Inch Hurey - Vaguthu\nމާލޭގެ އަދަދު މަދު، ނަމަވެސް އަދި އުފަލެއް ނެތް - 19 ގަޑިއިރު ކުރިން\nދުނިޔޭގެ ރިކޯޑު ފޮތުން ކޮންމެ އަހަރަކު ވެސް އެތައް ބަޔަކު ޖާގަ ހޯދައެވެ. ތަފާތު ކުޅަދާނަ އެތައް ކަމެއް ކޮށްލާ އަދި ބައެއް ފަރާތްތައް އުފެދުމުގައި ލައްވާފައިވާ އާދަޔާ ހިލާފު ކަމަކުން ވެސް ރިކޯޑު ފޮތުން ޖާދަ ހޯދާފައި އެބަ ހުއްޓެވެ. އެގޮތުން މި ބަލާލަނީ ދުނިޔޭގެ އެންމެ އެސްފިޔަ ދިގު އަންހެން މީހާ އަށެވެ.\nދުނިޔޭގެ އެންމެ އެސްފިޔަ ދިގު އަންހެން މީހާ\nދުނިޔޭގެ އެންމެ އެސްފިޔަ ދިގު އަންހެން މީހާއަކީ ޗައިނާ އަށް އުފަން ޔޫ ޖިއަންޒިޔާއެވެ. ދުނިޔޭގެ އެންމެ އެސްފިޔަ ދިގު މީހާގެ ރެކޯޑު އޭނާ ހަދާފައި ވަނީ ޖޫން 28، 2016 ގައެވެ. މިއަދާ ހަމައަށް އޭނާ ވަނީ އެ ރެކޯޑު ދަމަހައްޓައިފައެވެ.\nއެންމެ ފުރަތަމަ ޔޫ ޖިއަންޒިޔާ ރެކޯޑު ފޮތުން ޖާގަ ހޯދިއިރު އޭނާގެ އެސްފިޔައިގެ ދިގުމިނުގައި ހުރީ 12.4 ސެންޓިމީޓަރ(4.88 އިންޗި) އެވެ.\nފާއިތުވި އަހަރުތަކުގައި ޔޫ ޖިއަންޒިޔާގެ އެސްފިޔަ ހުއްޓުމެއްނެތި ދިގުވަމުން ގޮސް މި އަހަރުގެ މެއި 20 ވަނަ ދުވަހު އޭނާގެ އެސްފިޔައިގެ ދިގުމިން ބެލިއިރު އެސްފިޔައިގައި 20.5 ސެންޓިމީޓަރު (8.0 އިންޗި) ހުއްޓެވެ.\nޔޫ ޖިއަންޒިޔާ ބުނެފައިވާ ގޮތުގައި އޭނާގެ އެސްފިޔަ ދިގުވާން ފެށިކަން ފުރަތަމަ ފާހަގަ ކުރެވުނީ 2015 ވަނަ އަހަރުއެވެ.\nއާދަޔާ ހިލާފަށް އެސްފިޔަ ދިގުވާތީ ޔޫ ޖިއަންޒިޔާ ވަނީ ޑޮކްޓަރަށްވެސް ދައްކައިފައެވެ. ނަމަވެސް އޭނާގެ އެސްފިޔަ ދިގުވާ ސަބަބެއް ޑޮކްޓަރަށްވެސް ކިޔައި ނުދެވުނު ކަމަށް ޔޫ ޖިއަންޒިޔާ ބުންޏެވެ.\nއެކައުންޓަށް އޮޅިގެން އެއް ބިލިއަން ޑޮލަރު ޖަމާވެފައި އޮތުމުން ވެރިފަރާތް ހޯދަނީ\nރިމޯޓް ކޮންޓްރޯލް ކާރަކަށް އޯޑަރު ކުރުމުން ލިބުނީ ބިސްކޯދެއް\nޝޭރްނީއަށް ފަހު ޖިންސީ ގޯނާގެ އެތައް ވާހަކަތަކެއް މީހުން ހިއްސާ ކުރި: ވިދްޔާ


ގެތައް އިޞްލާޙުކުރުމަށް 40 ނަސޭހަތް (5) – DhiSalafiyyah\nގެތައް އިޞްލާޙުކުރުމަށް 40 ނަސޭހަތް (5)\n15/07/2013 އަދަބާއި އަޚްލާޤު, ތަރުބިއްޔަތުއަލް އުޚްތު އުންމު ޢަބްދިﷲ\nހަމަކަށަވަރުން ބާއްޖަވެރިކަން ލިބޭ ހަތަރު ކަންތަކުގެ ތެރެއިން ޞާލިޙު އަނބީން ހިމެނިފައިވާ ފަދައިން، އަބާއްޖަވެރިކަން ލިބޭ ހަތަރު ކަންތަކުގެ ތެރެއިން ނުބައި އަނބީން ހިމެނިފައިވެއެވެ. އެއީ އަންނަނިވި ޞައްޙަ ޙަދީޘްގައިވާ ފަދައިންނެވެ.\nފަހެ، ބާއްޖަވެރިކަމުގެ ތެރެއިން ޞާލިޙް އަނބީން ހިމެނިފައިވެއެވެ. އޭނާއަށް ބަލާލުމުން ފަހެ ތިބާއަށް ހިތްހަމަޖެހުން ލިބެއެވެ. އަދި ތިބާ ނެތް ތަނުގައި އޭނާގެ ނަފްސާއި ތިބާގެ މުދަލަށް ރައްކާތެރިވާނެކަމުގެ ޔަޤީންކަން އޮވެއެވެ. އަދި ތިބާއަށް އޭނާ ފެނުމުން ތިބާގެ ހިތަށް ނުތަނަވަސްކަން ގެނުވާ އަނބީން އަބާއްޖަވެރިކަމުގެ ތެރެއިން ހިމެނެއެވެ. އޭނާގެ ދުލުން ތިބާއަށް ޙަމަލާދެއެވެ. އަދި ތިބާ ނެތް ތަނުގައި އޭނާގެ ނަފްސާއި ތިބާގެ މުދަލަށް ރައްކާތެރިވާނެކަމުގެ ޔަޤީންކަމެއް ނޯވެއެވެ. [رواه ابن حبان وهو في السلسلة الصحيحة ٢۸٢]\nހަމައެދަފައިން، މުސްލިމު އަންހެނާއަށް ކައިވެންޏަށް އެދި ހުށަހަޅާ މީހާގެ ޙާލަތަށްވެސް ބަލަންޖެހެއެވެ. އަދި އޭނާއަށް ރުހުން ދޭންވާނީ އަންނަނިވި ޝަރުޠުތަކާއެކުގައެވެ.\n((إِذَا أَتَاكُمْ مَنْ تَرْضَوْنَ دِينَهُ وَخُلُقَهُ فَزَوِّجُوهُ، إِلاَّ تَفْعَلُوه تَكُنْ فِتْنَةٌ فِي الأَرْضِ وَفَسَادٌ كَبِيرٌ)) [حسنه الألباني في غاية المرام ٢١٩]\nމާނައީ: “އޭނާގެ ދީންވެރިކަމާއި ޚުލުޤާމެދު ތިބާ ރުހޭ މީހަކު އަތުވެއްޖެނަމަ ފަހެ، އޭނާއާ ކައިވެނިކޮށްދޭށެވެ. [މިއީ ވަލީވެރީންނަށް ދެވިފައިވާ އިރުޝާދެކެވެ.] އެފަދައިން ކަންތައް ނުކޮށްފިނަމަ ދުނިޔޭގައި ފިތުނައެއް އުފެދި، ބޮޑުވެގެންވާ ފަސާދައެއް އުފެދިދާނެއެވެ.”\nއިސްވެދިޔަ އެންމެހާ ކަންކަމުގައި ރަނގަޅަށް ސުވާލުކޮށް ހޯދާ ބަލަން ޖެހޭނެއެވެ. އަދި އެކަމުގެ މަޢުލޫމާތު އެއްކުރަން ޖެހޭނެއެވެ. އަދި ޚަބަރު ލިބޭގޮތާއި ލިބޭ ޚަބަރުތައް ޔަޤީންކުރަން ޖެހޭނެއެވެ. އެއީ ގެ ފަސާދަވެ ހަލާކުވުމުން ރައްކާތެރިކުރުމަށެވެ.\nޞާލިޙު ފިރިހެނަކު ޞާލިޙު އަންހެނަކާއެކު ރަނގަޅު ގެއެއް ބިނާކުރެއެވެ. އެހެނީ ﷲ ގެ އިޛްނަފުޅާއެކު ހެޔޮ ބިމަކުން އެރަށުގެ ގަސްގަހާގެހި ފަޅައެވެ. އަދި (ބިން) ނުބައި ރަށްރަށުން ފައިދާއެއްނެތް މަދު ގަސްކޮޅެއް މެނުވީ ނުފަޅައެވެ.


FAM ge congress in 31 meehaku quarantine ah, Bassam ves himeney! – Iru\nއެޗްޕީއޭގެ އުސޫލުތަކާ ޚިލާފަށް ބޭއްވި ކޮންގްރެހުން 31 މީހުން ކަރަންޓީނަށް\nއެޗްޕީއޭގެ އުސޫލުތަކާ ހިލާފަށް ބޭއްވި ފުޓްބޯލް އެސޯސިއޭޝަން އޮފް މޯލްޑިވްސް (އެފްއޭއެމް) ގެ ކޮންގްރެސްގެ ބައިވެރިއަކު ކޮވިޑަށް ޕޮސިޓިވްވުމާއި ގުޅިގެން 31 މީހަކު ކަރަންޓީނުކޮށްފި އެވެ.\nމައުލޫމާތު ލިބިފައިވާ ގޮތުގައި ކަރަންޓު ކުރި މީހުންގެ ތެރޭގައި އެފްއޭއެމްގެ ރައީސް ބައްސާމް އަދީލް ޖަލީލްވެސް ހިމެނިވަޑައިގަންނަވައެވެ.\nހެލްތު އިމަޖެންސީ އޮޕަރޭޝަން ސެންޓަރުގެ ތަރުޖަމާން ޑރ. ނަޒްލާ ރަފީގު، ބުރާސްފަތި ދުވަހުގެ ރޭ ވިދާޅުވީ، އެފްއޭއެމްގެ އޮފިޝަލުގެ ފަރާތުން ކޮވިޑްގެ އަލާމާތް ފެނިފައިވަނީ މިމަހުގެ ހަތަރުވަނަ ދުވަހު ކަމަށާއި ނަތީޖާ ލިބިފައިވަނީ މިދިޔަ އަންގާރަ ދުވަހު ކަމަށެވެ. އަދި އެކަމާއި ގުޅިގެން 31 ފަރާތެއް ކަރަންޓީނުކުރެވިފައިވާ ކަމަށް ޑރ. ނަޒްލާ ވިދާޅުވި އެވެ.\nކުޅިވަރާ ބެހޭ މިނިސްޓްރީން ވެސް އެދިފައިވާ އެދުމާއި ހިލާފަށް ޖުލައި މަހުގެ ދެވަނަ ދުވަހު އެފްއޭއެމްގެ ކޮންގްރެސް ބާއްވާފައިވަނީ ސިއްހީ ކުއްލި ނުރައްކަލުގެ ހާލަތާއި ގުޅިގެން އެޗްޕީއޭއިން ޖުލައި މަހުގެ އެއްވަނަ ދުވަހު އާއްމުކޮށްފައިވާ އުސޫލާއި ހިލާފަށެވެ.\nމާފުށީ ޖަލު ފަޅާލައި ގައިދީންތަކެއް ފިލައިފި\nޖުލައި މަހުގެ އެއްވަނަ ދުވަހު އެޗްޕީއޭއިން އާއްމުކުރި އުސޫލުގައި އާއްމު ތަންތަނުގައި އެއްވެ އުޅެވޭނީ އެއް ފަހަރާ ތިރީސް މީހުންނަށްވުރެ ގިނަ ނުވާ ގޮތަށް ކަމަށް ބުނެފައިވެ އެވެ. އަދި މީގެ އިތުރުން ގިނަ މީހުން އެއްވެގެން ބާއްވާ ޕާޓީތަކާއި، އަދި ރެލީ ފަދަ ހަރަކާތްތައް ހިންގުންވަނީ ކަނޑައެޅިގެން މަނާކޮށްފަ އެވެ. އެހެންނަމަވެސް އެފްއޭއެމްގެ ކޮންގްރެސް ބާއްވާފައިވަނީ މިއިން އެއްވެސް އެންގުމަކަށް ބެލުމެއް ނެތި އެވެ.


Vaahaka: Ahlaam (Part 17) - Vaguthu\nވާހަކަ: އަހްލާމް (17 ވަނަ ބައި)\n1 އަހަރު ކުރިން ( ޖޫން 5, 2018 )\n"އަސްލުވެސް! އަހަރެންނަކަށް ނުފެނޭ މިފްޒާލްގެ މޫނުމަތިން މަކަރުވެރިކަމެއް!" ނަފާޒާ އިނީ އަހްލާމާއެކު ރަސްރަނި ބަގީޗާ ތެރޭގައެވެ.\n"އަހަރެން ޤަބޫލެއްނުކުރަން! އަހަރެންގެ ހިތް ބުނަނީ އޭނާ ބޭނުންވެގެން އުޅެނީ އެހެން ކަމެކޭ!" އަހްލާމް އިނީ ހިތްހަމަނުޖެހިފައެވެ. "އަހަރެންނަށް އެ ބެލުމުގެ ފަހަތުން ފެންނަނީ ހުސް މަކަރުވެރިކަން!"\n"އަހޫ! މީހުންނާ ދިމާއަށް ތިހެން ބުނާކަށް ނުވާނެ." ނަފާޒާގެ މޫނު މައްޗަށް ވެރިވީ ދެރަވުމުގެ ކުލަވަރެވެ. "އަހަރެމެންނަށް އެއީ ކާކުކަމެއް އަދި ނޭނގެއެއްނުން."\n"ނޭނގޭ މީހުންގެ އަމަލުތަކަށް އަހަރެމެން ޖެހޭނެ ވަރަށް ވިސްނަން!" އަހްލާމް މިފްޒާލާ ދިމާއަށް އެއްޗިހި ކިޔަމުން ދިޔައެވެ.\n"އަހޫ! އައި ޑޯން ލައިކް ދަ ވޭ ޔޫ އާރ ޓޯކިން!" އަހްލާމް ވާހަކަދައްކާ ގޮތުން ނަފާޒާ ހިތްހަމަނުޖެހުނެވެ. "އައި އެމް ގޮއިން ހޯމް! ބައި!"\n"ނަފާ!" ނަފާޒާ ގެއާ ދިމާއަށް ހިނގައިގަތުމުން އަހްލާމަށް ވާހަކަދެއްކުނީ އެންމެ ރަނގަޅަށް ނޫންކަން އޭނާއަށް ވިސްނުނެވެ.\nއަހްލާމް އައިސް ގެއަށް ވަނީ އެކަނިމާ އެކަންޏެވެ. އޭނާގެ އިސް ހުރީ ތިރިވެފައެވެ. އޭނާގެ ސާދާ މޫނު ހުރީ މިލާ މޯޅިވެފައެވެ. ނަފާޒާ އެގޮތަށް ދިއުމުން އަހްލާމްގެ ހިތަށް އަސަރުކުރީއެވެ. އެއީ ކުޑައިރުންސުރެއް އެންމެ ރަހްމަތްތެރި ގާތް އެކުވެރިޔާއާއި އެގޮތަށް ވަރުގަދަކޮށް ދަޖަލުކުރެވުނު ފުރަތަމަ ފަހަރަށްވުމުން ކަމަށްވެސް ވެދާނެއެވެ.\nއަހްލާމް އެނދުމައްޗަށް ވެއްޓިގަތީ ހެދުން ބަދަލުކުރުމެއް ނެތިއެވެ. ނަފާޒާގެ ފޯނަށް އަހްލާމް ދެތިން ފަހަރަކު ގުޅައިލިއެވެ. އެހެންނަމަވެސް އަހްލާމްގެ ކޯލަށް ނަފާޒާ ޖަވާބެއް ނުދެއެވެ. އަހްލާމް މަޢަފަށް އެދި ދެތިން މެސެޖް ނަފާޒާއަށް ފޮނުވައިލިއެވެ. އެހެނަސް މެސެޖްގެ ޖަވާބެއްވެސް އަހްލާމަށް ނުލިބެއެވެ. ފުން ނޭވާއެއް ލުމަށްފަހު ވުޟޫކޮށްލައިގެން އަހްލާމް އިޝާ ނަމާދަށް އެރިއެވެ.\nކުއްލިއަކަށް ވައިގަދަވެ ވިއްސާރަވެހެން ފެށިއެވެ. މާލޭގެ މަގުމަތީގައި ދުއްވަމުން ދިޔަ ސައިކަލުތަކާއި ކާރުތައް ރޫސްރޫސްލާފައި އެބައެއްގެ މަންޒިލަށް ދެވޭތޯ އުޅެން ފެށިއެވެ. ހިނގާބިގާވެ އުޅޭ ގިނަ ބަޔަކު އެބައެއްގެ ގެޔަށް ވަދެ ނިދުމާގެން އިންސާފުކުރަން ފެށީ މާދަމާއަކީ އާދިއްތަ ދުވަސްކަމަށް ވާތީއެވެ. އޮފީހަށް ދިއުމަށްޓަކައި އަވަހަށް ހޭލުމުގެ ބޭނުމުގައެވެ.\nއަހްލާމް ހުރީ އޭނާ އުޅޭ ގޭގެ ދޮރުމަތީގައެވެ. މަގުމަތިން ކާރެއް ލިބޭތޯއެވެ. ނަފާޒާގެ ގެއަށް ގޮސް އޭނާއާ ވާހަކަދައްކާ ދެ މީހުންގެ ދެމެދުގައި ޖެހުނު މައްސަލަގަނޑަށް ފެންއަޅައި ހިހޫކުރުމުގެ ބޭނުމުގައެވެ. އެއީ ފޯނުން ގުޅައި ގުޅައި ނަފާޒާ ފޯނަށް ޖަވާބު ނުދިނުމުންނެވެ. ނަފާޒާގެ ފޯނަށް މެސެޖްކޮށްކޮށް ވަރުބަލިވީއިރުވެސް އެންމެ މެސެޖެއްވެސް އޭނާގެ ފަރާތުން ނުލިބުމުންނެވެ.\nއަހްލާމް ދެތިން ކާރަކަށް އަތް ނެގިއެވެ. އެހެނަސް ވެހެމުންދިޔަ ބޯ ވިއްސާރާގެ ސަބަބުން އެއްވެސް ކާރެއް މަޑެއްނުކުރެއެވެ. ކޮންމެ ކާރެއްވެސް ނޭނގޭ ކަމަށް ހަދާފައި ދަނީއެވެ. އަހްލާމް އިރުކޮޅެއް ވަންދެއް އެތަނުގައި ހުރެފައި ދުރުގައި މަޑުކޮށްގެން އޮތް ކާރަކަށް އިޝާރާތްކޮށްލިއެވެ. އެޔާއެކު އެ ކާރު އަހްލާމްގެ ގޭ ދޮރާ ހަމައަށް އައިސް އޭނާ އެރުވިއެވެ.\n"ޝުކުރިއްޔާ!" އަހްލާމް އަރާފައި ހަމަޖެހިލިއެވެ. "ތެލްސީމިއާ ސެންޓަރު ކައިރިއަށް!"\nއަހްލާމްގެ ބަހަށް، ކާރު މިސްރާބުޖެހީ ތެލްސީމިއާ ސެންޓަރާ ދިމާއަށެވެ. ވެހެމުން ދިޔަ ވާރެއަށް އަހްލާމް ނަޒަރު ހުއްޓާލައިގެން އިނީ ކާރުގެ ފަހަތު ޝީޓްގައެވެ. ވާރޭގެ ތެރެއަށް އޭނާ ގެބެމުން ދިޔައީ ފުން ޚިޔާލަކުންނެވެ. އެއްވެސް ހުއްޓުމެއްނެތި ކާރު މަޑު ދުވެލީގައި ދުއްވާފައި ދިޔައީ ވެހެމުން ދިޔަ ވާރޭގެ ސަބަބުންނެވެ. އެގަޑީގައި މަގުތަކުގައިވެސް ދުއްވާ އެއްޗިހި މަދީއެވެ.\nކުއްލިއަކަށް ކާރުގެ ދުވެލި މަޑުކޮށްލިއެވެ. އަހްލާމް ދިޔައީ ސިހިގެންނެވެ. ދެކޮޅަށް ދެކޮޅަށް ބޯ ހޫރުވާލައި އަހްލާމް ބޭރު ބަލައިލިއެވެ. އޭނާ ދާން ބޭނުންވާ މަންޒިލަށް އާދެވުނުތޯ ޔަޤީންކޮށްލުމުގެ ބޭނުމުގައެވެ. ކާރު މަޑުކުރީ ތެލްސީމިއާ ސެންޓަރު ކައިރިއަށް ނޫންކަން އެނގުމުން އަހްލާމްގެ ނިތްކުރިއަށް ރޫޖެހުނެވެ.\n"މާފައްނަކު ނޫނެއްނުން ތެލްސީމިއާ ސެންޓަރު އިންނަނީ؟" އަހްލާމަށް އިނީ ވާނުވާ ނޭނގިފައެވެ.\nއޭރު ކާރު ކޮންމެވެސް ގެއެއްގެ ގަރާޖަކަށް ވައްދަނީއެވެ. އަހްލާމްގެ ދެ ލޯ ބޮޑުވެގެން ދިޔައެވެ. ދުއްވަން އިން މީހާއަށް އޭނާ ބަލައިލީ އަވަސް އަވަހަށެވެ. އެޔާއެކު އަހްލާމަށް ގަދަކަމުން ހިންދިރުވައިލެވުނެވެ. ބޭއިޚްތިޔާރުގައި ކާރުގެ ދޮރުގައި އަހްލާމް ހިފައިލިއެވެ. ދޮރު ހުރީ ތަޅުލާފައެވެ. ދެން އޭނާއަށް ބަލައިލެވުނީ ފަހަތަށެވެ. އޭރު ގަރާޖްގެ ދޮރު މަޑުމަޑުން ތިރިވަމުން ދިޔައެވެ.\n"މިއަދު އަހްލާމް އޮފީހަކަށް ނުދުރުވެ!" ނަތާޝާ އަވަސް އަވަހަށް ބުނެލިއެވެ.\n"އެހެންތަ؟ ސަލާމްގަ ހުންނެވީ ދެއްތޮ؟" އަލީފް އޭނާގެ ކޮޓަރިއާ ދިމާއަށް ހިނގައިގަތެވެ.\n"މީ... އަހްލާމް ވަކި އެއްޗެއް ނާންގައި." ނަތާޝާ ދެފަރާތް ދެފަރާތަށް ނަޒަރު ހިންގައިލިއެވެ. "އެހެން ކުދިންގެ ގާތުގައިވެސް އަހާލިން އަހްލާމްގެ ޚަބަރެއްވިތޯ. ހުރިހާ ކުދިންވެސް ދެންނެވީ ޚަބަރެއް ނުވާކަމަށް."\n"ހާދަ އަންޔޫޝުއަލް ކަމެކޭ ތިއީ؟ ދުވަހަކުވެސް އަޅުގަނޑުގެ މުވައްޒަފަކު ނެތް ތިގޮތަށް އަމަލުކޮށްފައެއް." އަލީފް ދެ ބުމަ ގޮއްޖަހައިލިއެވެ. "ނަތާޝާ! އަހްލާމަށް ގުޅައިލާފަ ބަލައިލަބަލަ ވެގެން އުޅޭ ގޮތެއް! އަދި ޤަވާޢިދުގައި އޮތް ގޮތް ރަނގަޅަށް ބުނެދޭތި."\nނަތާޝާ އަލީފާއި ދިމާއަށް ހިނިތުންވެލިއެވެ. އަހްލާމް އޮފީހަށް ނުނިކުތުމުން އަލީފަށް ޚިދުމަތްކުރުމުގެ ފުރުޞަތުތަކެއް ނަތާޝާއަށް ލިބުމުން އޭނާ ހުރީ ވަރަށް ހިތްހަމަޖެހިފައެވެ. އެކަމާ އިންތިހާއަށް އުފާވެފައެވެ. ދެން ދުވަހަކު ހަޔާތެއްގައިވެސް އަހްލާމް އޮފީހަށް ނުނިކުންނާނެނަމައޭ ހިތާހިތާ ކިޔައިލަކިޔައިލައެވެ.\nއަލީފް ގޮސް ގޮނޑީގައި އިށީދެލިއެވެ. އަހްލާމް އޮފީހަށް ނާންނާތީވެ އަލީފަށް އޮފީސް ފަޅުކަމަށް ފެންނަނީއެވެ. އަހްލާމް ސަލާމް ނުފޮނުވާތީވެ އެކަމާ އަލީފް ކަންބޮޑުވަނީއެވެ. އެކަމުގެ ސަބަބުން އޭނާ މަސައްކަތުގައި އަވަދިނެތި އުޅެން ފޫހިވަނީއެވެ. އެއްވެސް ކަމެއް ނުކޮށް ގެއަށް ދިއުމުގެ ޚިޔާލް އޭނާގެ ބޮލުގައި އެނބުރެން ފެށިއެވެ.\n"ނަތާޝާ! ގެނެސްދީބަލަ ވޯރކްޝޮޕްގެ ރިޕޯޓްތައް!" އަލީފް ފޯނުން ނަތާޝާއަށް ގުޅައިލިއެވެ.\n"ކޮން ރިޕޯޓެއްތޯ؟" ނަތާޝާ ބޭނުންވީ އަލީފާއި އިތުރަށް ވާހަކަދައްކާށެވެ.\n"ބުރާސްފަތި ދުވަހު އަހްލާމް ވިދާޅުވި ރިޕޯރޓް ނިންމާނެ ކަމަށް! ޗެކްކޮށްލަބަލަ އޭނާގެ މޭޒުމަތި!" އަލީފް އެހެން ބުނެފައި ފޯން ބޭއްވިއެވެ.\nނަތާޝާ ތުންފަތުގައި ލިޕްސްޓިކް ޖައްސައި ކުލަ އާކޮށްލިއެވެ. އެޔާއެކު މޫނުމަތީގައި ފުންމާ ހާކާލައި ކެހެމުން ދިޔަ ފުށްތައް ހަމަޔަކަށް އަޅުވައިލިއެވެ. ފަރި ހިނގުމެއްގައި ރިޕޯޓް ހިފައިގެން ގޮސް އަލީފްގެ ކޮޓަރިއަށް ނަތާޝާ ވަނީ ދޮރުގައި ޓަކިދީ ހުއްދަ ލިބުމުންނެވެ.\n"ލައްބަ! އިރާދަކުރެއްވިއްޔާ އަޅުގަނޑު ޖަލްސާއަށް ހާޒިރުވާނަން." ނަތާޝާ ވަނުމުން އަލީފް ފޯން ބޭއްވިއެވެ. "ކޮބައި އަހްލާމަށް ގުޅިއްޖެތޯ؟"\n"ނޫން!" އަލީފް ކުރި ސުވާލުން ނަތާޝާގެ ފަރިވެ ފޮޅެމުން ދިޔަ މޫނު މޯޅިވީ އެއްލަކިންނެވެ.\nޖޫން 5, 2018 23:57\nމިހާ ދުވަސްކަޮށްފަވެސް ހާދަ ކުރުކަޮށް...\nޖޫން 5, 2018 23:59\nދެން ތަންކޮޅެއް ދިގުކޮށް އަޕްލޯޑު ކޮށްބަ ޕްލީޒްޒްޒް\nޖޫން 6, 2018 18:09


Kulli maruthaku ge sababu hoadheytha? | Mihaaru\nމަރުވެފައި އޮއްވާ ފެނުނު މީހެއްގެ ހަށިގަނޑު ހޮސްޕިޓަލަށް ގެންދަނީ\n20 ސެޕްޓެމްބަރ 2019 - 10:21 12 comments\nމިއީ މިހާރު އާންމުވަމުން ދާ ހެޑްލައިނެކެވެ. ކައިރިކައިރީގައި މިފަދަ ކަންކަން އެބަ ހިނގަ އެވެ. ހާއްސަކޮށް ގޮތް ނޭނގޭ މަރުތަކުގައި ޒުވާނުން މަރުވާ މިންވަރު ދަނީ އިތުރުވަމުންނެވެ. ސަބަބެއް ކަމަށް ގިނައިން ބުނަނީ ގުދުރަތީ މަރެއް ކަމަށެވެ. އެކަން ކުރިމަތިވި ސަބަބު ރަނގަޅަށް ބެލިފައެއް ނުވެ އެވެ.\nޑަބްލިޔުއެޗްއޯ އިން އާންމުކޮށްފައިވާ ތަފާސްހިސާބުތަކަށް ބަލާ އިރު ރާއްޖޭން 81 ޕަސެންޓް މީހުން މަރުވަނީ ގައިން ގަޔަށް ނާރާ ބަލިތަކުގަ އެވެ. ހާއްސަކޮށް ޒުވާން އުމުރުގައި ބޮޑެތި ބަލިތައް ޖެހުމާއި މީހުން މަރުވުން ކުރިއާ ބަލާއިރު ބޮޑުތަން އާންމުވެއްޖެ އެވެ. އެއީ ދިރިއުޅުމުގެ ވައްޓަފާޅިއަށް އައިސްފައިވާ ނޭދެވޭ ބަދަލުތަކާއި ނުރަނގަޅު އާދަތަކާ ގުޅިފައިވާ ކަންކަން ކަމަށް ސިއްހީ ތަޖުރިބާކާރުން ބުނެ އެވެ. ހާއްސަކޮށް ދުންފަތުގެ އިސްތިއުމާލު ކުރުމާއި އެނާޖީ ޑްރިންކް ބުއިން އިތުރުވުމަކީ، ބޮޑު ދިރާސާއެއް އަދި ހެދިފައި ނެތަސް، އޭގެ ސަބަބުތައް ކަމަށް ތަޖުރިބާކާރުން ލަފާކުރެ އެވެ.\nދުނިޔޭގެ ތަރައްގީވެފައިވާ ގައުމުތަކަށް ބަލާއިރު މިފަދަ މައްސަލަތައް ގައުމީ ފެންވަރެއްގައި ބަލައި ތަހުގީގު ކުރެ އެވެ. ބޭނުމަކީ އެފަދަ ކަންކަން ދިމާވާ ސަބަބު ހޯދައި އެކަންކަން ތަކުރާރުވިޔަ ނުދިނުމެވެ. ފުއްޕާމޭގެ ކެންސަރު އާންމުވެ ޒުވާނުން މަރުވަމުން ދާތީ ވަރަށް ފަހުން ވެސް އދ. އިން ވަނީ ދިރާސާއެއް ހަދާފަ އެވެ. އެކަން އާންމު ވަމުން ދަނީ އީ-ސިގިރޭޓް ނުވަތަ ވޭޕް ކުރުން އިތުރުވާތީކަން، އެ ދިރާސާގެ އަލީގައި، ވަނީ ދެނެގަނެވިފަ އެވެ. އަދި އެކަން ހުއްޓުމަށް ބައިނަލްއަގުވާމީ ފެންވަރެއްގައި މަސައްކަތްތައް ވެސް ފަށައިފި އެވެ. އެންމެ ފަހުން އިންޑިއާގައި ވެސް އީ-ސިނގިރޭޓް ވަނީ މަނާކޮށްފަ އެވެ.\nދުންފަތުގެ އިސްތިއުމާލު ކުރުމާ ދެކޮޅަށް ހަދާފައިވާ ޕޯސްޓަރެއް\nދިރާސާތައް ހެދުމުގެ މުހިންމު ކަމަކީ އޭގެ ނަތީޖާއަށް ބަލައި ސިޔާސަތުތައް ކަނޑައަޅައި، އެ ތަންފީޒުކުރުމެވެ. ދިރާސާގެ އަލީގައި މައްސަލަތައް ދެނެގަނެވުމުން އެ ކަންކަމަށް އާންމުން ހޭލުންތެރިކުރަން ފެށެ އެވެ. މީޑިއާ އާއި އެހެނިހެން ވަސީލަތްތައް ބޭނުންކޮށްގެން ނުރަނގަޅު އާދަތަކަށް މީހުން އެލާޓް ކުރެވެ އެވެ. ނަތީޖާއަކީ ދިމާވަމުން އައި މައްސަލަތައް ހައްލުކުރެވުމެވެ.\nދިރާސާ ކުރުމުގައި ރާއްޖެ ފަހަތުގައި\nދިރާސާކުރުމުގެ ސަގާފަތެއް ރާއްޖޭގައި އަދި މާ ފުޅާކޮށް ނެތެވެ. އަދި އެކަށީގެންވާވަރުގެ ދިރާސާތައް ކުރުމުގައި ދަތިތައް ވެސް ގިނަ އެވެ. ފައިސާ އާއި ވަސީލަތްތަކެވެ.\nއޭޑީކޭގެ މެނޭޖިން ޑިރެކްޓަރު އަހުމަދު އަފްއާލް ވިދާޅުވި ގޮތުގައި ކުއްލި މަރުތަކުގެ ހަގީގަތް ހޯދުމަށް ވެސް ރާއްޖޭގައި ގިނަ ދަތިތަކެއް އެބަ ހުއްޓެވެ. އެންމެ ބޮޑު ދައްޗަކީ އެފަދަ މަރުތަކުގެ ހަގީގަތް ހޯދޭނީ ޕޯސްޓްމޯޓަމް ހަދައިގެން ކަމަށް ވާއިރު އެކަން ރާއްޖޭގައި އަދި ނުކުރެވޭތީ ކަމަށް އޭނާ ވިދާޅުވި އެވެ.\n"ޕޯސްޓްމޯޓަމް ނުހަދާ ނަމަ ސީދާ އެވީ ކިހިނެއްކަން ބުނަން ދަތި. ދެން ޖެހެނީ ބައެއް ސަބަބުތަކަށް ބަލައި ވަކި ގޮތެއް ކަނޑައަޅަން. ސީދާ އެއްޗެއް ބުނަން ނޭނގޭނެ ޕޯސްޓްމޯޓަމް ނުހަދާ ނަމަ،" އަފްއާލް ވިދާޅުވި އެވެ.\nދުނިޔޭގެ އެހެން ގައުމުތަކުގައި އެފަދަ ދިރާސާތަކުގައި ގިނަ ބައެއްގެ މައުލޫމާތު އެއްކުރެ އެވެ. އެ މީހުންގެ އުމުރާއި ދިރިއުޅުމުގެ ވައްޓަފާޅިއަށް ބަލައިގެންނެވެ. ކެއިންބުއިމާއި ކުރާ ކަންކަން ވެސް ދިރާސާކޮށް ބަލައިގެންނެވެ. ބައެއް ބޮޑެތި ބަލިތައް އާންމުވުމުން ވެސް އެގޮތަށް ދިރާސާތައް ކުރެ އެވެ. އޭރުން ގިނަ ކަންތައްތަކެއް ދެނެގަނެވެ އެވެ. ނަމަވެސް ރާއްޖޭގައި އެފަދަ ދިރާސާތައް ހަދާފައިވަނީ ވަރަށް މަދުންނެވެ.\nބަލިމީހަކަށް އެމަޖެންސީގައި ފަރުވާ ދެނީ: ޅައުމުގައި ބޮޑެތި ބަލިތައް ޖެހުމާއި މަރުވުން އިތުރު---\nރާއްޖޭގައި އުފަންވާ މީހުންނާއި މަރުވާ މީހުންގެ ރެކޯޑް، ވަރަށް ކުރިންސުރެ، ބަލަހައްޓަ އެވެ. މަރުވާ މީހުން މަރުވި ސަބަބު، އެނގޭ ނަމަ، ރެކޯޑް ކުރެ އެވެ. ނަމަވެސް ސަބަބު ހޯދަން މާ ގިނަ މަސައްކަތްތަކެއް ނުކުރެވޭތީ ގިނަ ފަހަރަށް ނިންމަނީ "ގުދުރަތީ މަރެއް" ކަމަށެވެ.\nހެލްތް ޕްރޮޓެކްޝަން އެޖެންސީ (އެޗްޕީއޭ) ގެ ޑިރެކްޓަ ޖެނެރަލް، އިބްރާހިމް ނިޝާން އަހުމަދު ވިދާޅުވި ގޮތުގައި މަރުވާ މީހުންގެ ރެކޯޑް ބެލެހެއްޓުމުގެ ތެރޭގައި ފާހަގަވާ ސަބަބުތަކަށް ބަލައި ކަންކަން އިސްލާހު ކުރަމުން މިހާރު ވެސް ގެންދެ އެވެ.\n"އެގޮތަށް ބެލޭތީ އެބަ އެނގޭ 75 ޕަސެންޓް މީހުން މަރުވަނީ ގައިންގަޔަށް ނާރާ ބަލިތަކުގައިކަން. އެ މައުލޫމާތު ބޭނުން ކުރޭ ޕޮލިސީ މޭކް ކުރަން،" ނިޝާން ވިދާޅުވި އެވެ.\nނަމަވެސް ސުވާލަކީ ޒުވާނަކު ރަނގަޅަށް ހުރެފައި ހަމަ ކުއްލިއަކަށް މަރުވުން ފަދަ، ހާދިސާތަކުގެ މައުލޫމާތު ނަގައި، ރައްކާކުރޭތޯ އެވެ؟ އެ މީހުންގެ ދިރިއުޅުމުގެ ވައްޓަފާޅި ހުރި ގޮތާ ބެހޭ އެއްވެސް ސުވާލެއް، އާއިލާ، ނުވަތަ ރައްޓެހިންނާ ވެސް ކުރޭތޯ އެވެ. ހޮސްޕިޓަލްތަކުގައި އެ ބައެއްގެ މައުލޫމާތު ހުރި ނަމަ، އެ ހުރިހާ މައުލޫމާތެއް އެއްކޮށްގެން މައްސަލަ ދެނެގަތުމުގެ އެއްވެސް ކަމެއް ހިނގާތޯއެވެ؟\nކުއްލި މަރުތައް ރާއްޖޭގައި އިތުރުވާ ނިސްބަތަށް ބަލާ ނަމަ އާ ސިޔާސަތެއް ކަނޑައަޅަން އެކަށީގެންވާ ތެދު މައުލޫމާތު، ސިޔާސަތު ރާވާ ހިންގާ ވެރިންގެ މޭޒު މަތީގައި ހުންނާނެ ކަމަކަށެއް ނުބެލެވެ އެވެ.\nއަފްއާލް ވިދާޅުވި ގޮތުގައި ދިވެހިންނަށް ދިމާވާ އެފަދަ މައްސަލަތައް ހައްލުކުރެވޭނީ އެކަށީގެންވާ ދިރާސާތަކެއް ހެދިގެންނެވެ. އޭގެ މައްޗަށް ސިޔާސަތުތައް ބައްޓަން ކުރެވިގެންނެވެ. އެހެންކަމުން ސިއްހީ ދާއިރާއިން ދިރާސާތައް ހަދަމް އިސްކަން ދޭން ޖެހިފައިވާ ކަމަށް އޭނާ ވިދާޅުވި އެވެ.\nބޮޑެތި ބަލިތަކާއި ކުއްލި މަރުތަކުގެ ފަހަތުގައި ގައިމު ވެސް ގިނަ ސަބަބުތަކެއް ވާނެ އެވެ. ހެދޭ ގޯސްތަކެއް ވާނެ އެވެ. އެކަންކަން އެނގޭނީ ރަނގަޅު ދިރާސާއެއްކޮށް ބެލީމަ އެވެ. އެޅޭނެ ފިޔަވަޅެއް ވެސް އެނގޭނީ އޭރުންނެވެ. ހާލަތު އެންމެ ގޯސްކޮށް ތިބި މީހުން ކަނޑައެޅޭނީ ވެސް އޭރުންނެވެ.\nއިތުރު ލިޔުންތައް ދުންފަތުގެ އިސްތިއުމާލުކުރުން ސިއްހަތު އެނަޖީ ޑްރިންކް އޭޑީކޭ އަހުމަދު އަފްއާލް މަރު ކުއްލި މަރު


New normal gai School thah hulhuvaanee4gadi irah\nސްކޫލު ދަރިވަރުންތަކެއް-- ފޮޓޯ: ކޭއޯ\nނިއު ނޯމަލްގައި ސުކޫލުތައް ހުޅުވާނީ ހަފްތާއަކު ހަތަރު ދުވަހު، ދުވާލަކު ހަތަރު ގަޑިއިރަށް\n14 ޖޫން 2020 - 01:08:13\nކޮވިޑް-19ގެ ލޮކްޑައުން އަށް ފަހު އަމަލު ކުރާ "ނިއު ނޯމަލް" އުސޫލުގެ ދަށުން ސްކޫލުތައް ހުޅުވާނީ ހަފްތާއަކު ހަތަރު ދުވަހު، ދުވާލަކަށް ހަތަރު ގަޑިއިރަށް ކަމަށް ކަނޑައަޅައި، އެކަމާއި ގުޅޭ ސާކިއުލާއެއް އެޑިއުކޭޝަން މިނިސްޓްރީން ނެރެފި އެވެ.\nއެޑިއުކޭޝަން މިނިސްޓަރު ސޮއި ކުރައްވާ ސްކޫލްތަކަށް ފޮނުވާފައިވާ ސާކިއުލާގައި ބުނާގޮތުން، އާ އުސޫލުތަކުގެ ދަށުން ހަފްތާއަކު ހަތަރު ދުވަހު ކިޔަވައިދޭއިރު ފަސް ވަނަ ދުވަހަކީ ޓީޗަރުން އެކަނި ސްކޫލަށް ނިކުންނަން ޖެހޭ ދުވަހެކެވެ. އެގޮތުން އެ ދުވަހު ޓީޗަރުން ސްކޫލަށް ނިކުމެ، ލެސަން ޕްލޭންތައް ތައްޔާރުކުރަން ޖެހޭނެ އެވެ.\nއޭގެ އިތުރުން ލޮކްޑައުން އަށް ލުއި ދޭގޮތަށް، ސުކޫލުތަކުގައި ކިޔަވައިދޭން ފަށާނީ ވެސް ސްޓޭޖްތަކަކަށް ބަހާލައިގެންނެވެ. އެގޮތުން ލޮކްޑައުންގައި ހުރި ރަށްރަށުގެ ސްކޫލުތައް ބަންދުވާނެ އެވެ. އެކަމަކު މޮނީޓަރިންގެ ހާލަތުގައި ހުރި ރަށްރަށުގެ ސްކޫލުތައް ހުޅުވައި ގްރޭޑް9އަދި 10ގެ ދަރިވަރުންނަށް ކިޔަވައިދޭން ފަށާނެ އެވެ. އޭގެ އިތުރުން އޭ ލެވެލް ގްރޭޑްތައް ކަމަށްވާ 11 އަދި 12ގެ ދަރިވަރުންނަށް ވެސް ކިޔަވައިދޭން ފަށާނެ އެވެ. ކޮވިޑް-19 ނޫޅޭ ރަށްރަށުގައި ހުރިހާ ގްރޭޑްތަކަކަށް ކިޔަވައިދޭން ފަށާނެ އެވެ.\nސްކޫލް ހުޅުވާފައި ހުންނަ ވަގުތާއި، ހުޅުވާ ދުވަސްތައް މަދު ކުރުމުން ކޮންމެ ދުވަހެއްގައި ވެސް ކިޔަވައިދޭނީ ހަތަރު މާއްދާ ކަމަށް އެޑިއުކޭޝަނުން ބުނެ އެވެ. އޭގެ އިތުރުން ކޮންމެ ދެ ހަފްތާއަކުން އެއްހަފްތާގައި އޮންލައިންކޮށް، ގޫގުލް ކްލާސްރޫމް މެދުވެރިކޮށް ކިޔަވައިދޭނެ ކަމަށް ވެސް ނިއު ނޯމަލްގެ، ސްކޫލުތައް ހުޅުވުމާއި ބެހޭ އުސޫލުގައި ބުނެފައި ވެއެވެ.\nރާއްޖެ އަށް ކޮވިޑްގެ ބިރު ބޮޑުވުމާއި ގުޅިގެން މާޗް މަހުގެ ތެރޭގައި ވަނީ ސްކޫލުތައް ބަންދުކޮށްފަ އެވެ. އޭގެ ފަހުން ކިޔަވައިދެނީ ޓީވީ ޕްރޮގްރާމްތަކުގެ ގޮތުގައި ގެންނަ، ޓެލިކްލާސްތަކުންނެވެ.\nއަލުން ސްކޫލްތައް ހުޅުވާލުމަށް ހެދި އުސޫލުގައި ބުނާގޮތުން ގްރޭޑް 1-6 އާ ދެމެދުގެ ގްރޭޑްތަކުގެ ކުދިންނަށް ސްކޫލުގައި ކިޔަވައިދޭނީ ކޮންމެ ހަފްތާއަކު ވެސް 19 ޕީރިއަޑް ކަމަށެވެ. އަދި ކޮންމެ ހަފްތާއަކު ވެސް ފަސް ޓެލިކްލާސް ސެޝަން އޮންނާނެ އެވެ.\nގްރޭޑް7އަދި 8ގެ ކުދިންނަށް ކިޔަވައިދޭނީ ހަފްތާއަކު 18 ޕީރިއަޑް އެވެ. އަދި ގްރޭޑް 9-12 އާ ދެމެދުގެ ކްލާސްތަކަށް ސްކޫލުގައި އޮންނަ ސެޝަންތަކުގެ އިތުރުން ހަފްތާއަކު ދެ ޓެލިކްލާސް ސެޝަން އޮންނާނެ ކަމަށް އެޑިއުކޭޝަނުން ބުނެ އެވެ.\nއެޑިއުކޭޝަންގެ އާ އުސޫލުގައި ބުނާގޮތުން ޓެލިކްލާސް ނުވަތަ ގޫގުލް ކްލާސްރޫމް ނުވަތަ އޮންލައިން ކޮށް ނަގައިދޭ ސެޝަންތަކުގައި ދަރިވަރުން ބައިވެރިވުމަކީ މަޖުބޫރު ކަމެކެވެ. އަދި އެ ކްލާސްތަކުގައި ބައިވެރިވާ ދަރިވަރުންގެ ހާޒިރީ ބަލަހައްޓާނެ ކަމަށް ވެސް އެޑިއުކޭޝަނުން ބުނެ އެވެ.\nސެޓްލައިޓް ސްކޫލް ގާއިމްކުރުމަށް ބޭނުންވާ ޓެބްލެޓް ހޯދަނީ


Messi ge ehee aaeku Barcelona molhuvi iru Real lead dhamahattaifi - vNews.mv\nގޯލުޖެހުމަށްފަހު ބާސެލޯނާގެ ކުޅުންތެރިން އުފާފާޅުކުރަނީ\nސްޕެނިޝް ލީގު: މެސީގެ އެހީއާއެކު ބާސާ މޮޅުވިއިރު ރެއާލް ލީޑު ދަމަހައްޓައިފި\nއިސްމާޢީލް ޝާހު 10 February 2020, 08:45\nސްޕެނިޝް ލީގުގެ އެންމެ ވަރުގަދަ ދެ ބާރު ކަމަށްވާ ބާސެލޯނާއާއި ރެއާލް މެޑްރިޑް ކުުޅުނު މެޗުތަކުން ފަހަތުން އަރާ މެޗު ކާމިޔާބުކޮށްފިއެވެ.\nބާސެލޯނާ ކުޅުނު މެޗު އެ ޓީމު ކާމިޔާބުކުރީ ރަށުން ބޭރުގައި ރެއާލް ބެޓިސްއާއި ވާދަކޮށް 3-2 ގެ ނަތީޖާއަކުންނެވެ.\nފޯރިގަދަ ކުޅުމެއް ފެނިގެންދިޔަ މި މެޗުގައި ފުރަތަމަ ލީޑުނަގާފައިވަނީ ބެޓިސް އެވެ. މެޗުގެ ހަވަނަ މިނެޓުގައި ލިބުނު ޕެނަލްޓީއަކުން މި ގޯލު ކާމިޔާބުކޮށްދިނީ ކަނާލޭސް އެވެ. ނަމަވެސް މެޗުގެ9ވަނަ މިނެޓްގައި ފްރެންކީ ޑި ޔޮންގް ވަނީ ބާސާ އަށް ނަތީޖާ އެއްވަރުކޮށްދީފައެވެ. މެޗުގެ 26 ވަނަ މިނެޓްގައި ފަކީރް ބެޓިސް އަށް އަލުން ލީޑު ނަގައިދިން ނަމަވެސް ފުރަތަމަ ހާފުގެ ފަހުކޮޅުސާޖިއޯ ބުސްކެޓްސް ވަނީ ބާސާ އަށް އަލުން ނަތީޖާ އެއްވަރުކޮށްދީފައެވެ.\nމި މެޗުން ބާސެލޯނާ މޮލުވި ގޯލު މެޗުގެ 72 ވަނަ މިނެޓްގައި ކާމިޔާބުކޮށްދިނީ އެޓީމުގެ ޑިފެންޑަރު ލެންގްލެޓް އެވެ. މި މެޗު ފަހު 10 މިނެޓްތެރޭ ބާސާގެ ލެންގްލެޓް އާއި ބެޓިސްގެ ފަކީރް އަށް ރަތްކާޑު ދެއްކުމުން ދެ ޓީމުން ވެސް މެޗު ނިންމާލީ 10 ކުޅުންތެރިންނާ އެކުއެވެ. ބާސެލޯނާއިން މި މެޗުގައި ކާމިޔާބުކުރި ތިން ގޯލު ޖެހުމުގައި އެންމެ އިސް ދައުރެއް އަދާކުރީ އެ ޓީމުގެ ކެޕްޓަން ލައޮނަލް މެސީ އެވެ. މިއީ އޭނާގެ ތިން އެސިސްޓަކުން ކާމިޔާބުކުރި ތިން ގޯލެވެ.\nގޯލުޖެހުމަށްފަހު ސާޖިއޯ ރާމޯސް އުފާފާޅުކުރަނީ\nރެއާލް މެޑްރިޑް ކުޅުނު މެޗު އެ ޓީމު ކާމިޔާބުކުރީ ރޭ އޮސަސޫނާ އާޢި ބައްދަލުކޮށް 4-1 ގެ ނަތީޖާއަކުންނެވެ.\nއޮސަސޫނާގެ ދަނޑުގައި ކުޅުނު މި މެޗުގެ 14 ވަނަ މިނެޓްގައި ގާސިއާ ވަނީ އޮސަސޫނާ އަށް ލީޑު ނަގާދީފައެވެ. މެޗުގެ 33 ވަނަ މިނެޓުގައި ރެއާލުން ވަނީ ލަނޑު ޖަހާ ނަތީޖާ ހަމަހަމަކޮށްފައެވެ. މި ލަނޑު އެޓީމަށް ކާމިޔާބުކޮށްދިނީ މިޑްފިލްޑަރ އިސްކޯ އެވެ. މި ގޯލު ޖެހިތާ ފަސް މިނެޓުފަހުން ރެއާލުން ވަނީ އަނެއްކާވެސް ލީޑު ނަގައިފައެވެ. މި ލަނޑު ލިބުނު ކޯނަރަކުން ކާމިޔާބުކޮށްދިނީ ކެޕްޓަން ސާޖިއޯ ރާމޮސް އެވެ.\nމެޗުގެ 84 ވަނަ މިނެޓުގައި ރެއާލް ވަނީ އެ ޓީމުގެ ލީޑު ފުޅާކޮށްފައެވެ. ކަރިމް ބެންޒެމާގެ އެހީތެރިކަމާއިއެކު އެޓީމަށް މި ގޯލު ކާމިޔާބުކޮށްދިނީ ލޫކަސް ވަޒްކުއޭޒް އެވެ. މެޗުން ރެއާލް މޮޅުކޮށްދިން ލަނޑު މެޗުގެ އެންމެ ފަހު މިނެޓުގައި އެޓީމަށް ކާމިޔާބުކޮށްދިނީ ވެސް ކެޕްޓަން ސާޖިއޯ ރާމޮސް އެވެ.


"Qatar ge safeeru avahaarakohlan raavaafaeh noannaane"\nއީރާންގެ ކުރީގެ ފޮރިން މިނިސްޓަރު މުހައްމަދު ޖަވާޒް ޒަރީފް (ވ) އަދި ގަތަރުގެ ކުރީގެ ސަފީރު އަލީ ބިން ހަމަދު އައްސަލީތީ\nގަތަރުން އީރާނަށް ކުރިން ކަނޑައަޅާފައި ހުންނެވި ސަފީރު އަލީ ބިން ހަމަދު އައްސަލީތީ އަވަހާރަކޮށްލަން އީރާންގެ ސަރުކާރުން މަސައްކަތްކުރި ކަމަށް ބުނާ ރިޕޯޓްތަކަކާ ގުޅިގެން އީރާންގެ ފޮރިން މިނިސްޓްރީން ރައްދު ދީފި އެވެ.\nއީރާންގެ ފޮރިން މިނިސްޓްރީގެ ބަޔާންގައި ބުނެފައިވަނީ ދޭދޭ ގުޅުންތައް ހީނަރުވާ ޒާތުގެ މައުލޫތަކަށް ނޫސްތަކުން ޚަބަރު އުފެއްދުމުގައި ވިސްނާލަން ޖެހޭ ކަމަށެވެ. އަދި ޒިންމާދާރު ކަމެއް ނެތި ދެކެވޭ ވާހަކަތަކުން ގައުމީ ސަލާމަތަށް ނުރައްކާވާނެ ކަމަށެވެ.\nސޯޝަލް މީޑިއާ ޗެނަލްތަކުގައި މި މައްސަލައާ ބެހޭ ގޮތުން ދެކެވިފައި ހުރި ވާހަކަތަކުގައި ބުނެފައިވަނީ 2018 ގައި ގަތަރުގެ ސަފީރު އަވަހާރަކޮށްލަން އީރާނުން ރޭވި ކަމަށެވެ. އަދި އެއީ ތެހެރާންގެ މަގުމަތީގައި ހިނގި ހާދިސާއަކަށް ހަދަން ރޭވި ކަމަށް ވެސް ޓެލެގްރާމް މެސެޖްތަކުގައިވެ އެވެ.\nމި މައްސަލައާ ބެހޭ ގޮތުން ގަތަރުގެ އެމްބަސީން އެއްވެސް ބަހެއް ނުބުނެ އެވެ. ގަތަރުން އީރާނަށް މިހާރު ހަމަޖައްސާފައި ހުންނަވާ ސަފީރަކީ މުހައްމަދު ބިން ހަމަދު އަލްހަޖްރީ އެވެ.\nއީރާން އާއި ގަތަރަކީ ވަރަށް ގާތް ދެ ގައުމެވެ. މެދުއިރުމަތީ ގައުމުތަކުން ގަތަރާ ގުޅުން ކަނޑާލާފައި އޮތް ދުވަސްވަރު ގަތަރަށް އެންމެ ބޮޑަށް އެހީތެރިކަން ފޯރުކޮށްދިނީ ވެސް އީރާން އާއި ތުރުކީންނެވެ.\nމެދުއިރުމަތީ ގައުމުތަކުން ގަތަރުގެ ކިބައިން އެދުނީ އަލްޖަޒީރާ ނެޓްވޯކް ސެންސަރު ކުރުމަށާއި މުސްލިމް ބްރަދަހޫޑްއަށް ހޭދަކުރުން ހުއްޓާލުމަށެވެ. އަދި ސައޫދީއާ އިދިކޮޅަށް ވާގިވެރި ނުވުމަށާއި އީރާނާ ދުރަށް ދިއުމަށެވެ.\nމިމައްސަލާގައި ގަލްފު ގައުމުތަކުން ގަތަރާއެކު ހައްލެއް ހޯދާފައިވާއިރު މާބޮޑު ތަފުސީލެއް ހާމައެއް ނުކުރެ އެވެ.\nއީރާން އާއި ގަތަރުން މިހާރު ވެސް ވިޔަފާރި މުއާމަލާތްތައް ކުރެ އެވެ. އަދި ބޮޑެތި އެއްބަސްވުންތަކުގައި ހިއްސާވެ އިގުތިސޯދީ ޕްރޮޖެކްޓްތައް ކުރިއަށް ގެންދެ އެވެ.\nސައުދީ އަަރަބިއްޔާ އީރާން ގަތަރު + މެދު އިރުމަތި ޕޮލިޓިކްސް ގަލްފް ސަރަހައްދު